Continuity of Government – Prosedur Khas Kelangsungan Sesebuah Negara

Di ambang setiap krisis besar yang berlaku di dunia ini, kebanyakan pusat-pusat pemerintahan negara akan menetapkan langkah-langkah atau prosedur khas bagi membolehkan mereka meneruskan tugas-tugas pentadbiran yang penting. Ini kerana prosedur ini amat penting bagi mengekalkan saluran komunikasi yang efektif terhadap rakyat dan juga meneruskan tampuk kepimpinan yang sedia ada jika pemimpin terdahulu telah terkorban dalam krisis. Krisis-krisis besar yang dimaksudkan di sini adalah seperti serangan nuklear, bencana alam yang menimpa pucuk kepimpinan, atau sebarang kejadian malapetaka yang lain.

Menurut sejarah, konsep ini dimulakan oleh Kerajaan British sebelum dan selepas Perang Dunia Kedua. Jika anda ingat, Operasi ‘Battle of Britain’ yang menyaksikan serangan udara dan pengeboman besar-besaran Luftwaffe terhadap kebanyakkan infrastruktur strategik pihak British yang telah menyumbankan terhadap prosedur ini. Keperluan bagi prosedur ‘continuity of government’ ini telah diikuti oleh negara-negara lain semasa selepas Perang Dingin unutk mengelakkan dan meminimumkan kekeliruan, panik besar-besaran dan gangguan dalam ‘vakum kuasa’ selepas serangan nuklear.

Kita ambil contoh sesuatu senario yang berkemungkinan berlaku di Amerika Syarikat:

“Jam menunjukkan 11:30 a.m., Hari Perasmian di Amerika Syarikat. Hari yang telah ditunggu-tunggu oleh orang ramai untuk melihat Presiden of The United States (POTUS) mengangkat sumpat di hadapan barisan Kongres, Mahkamah Agung, keluarga serta penyokong-penyokong. Hari dimana bekas Presiden juga akan hadir bagi pertukaran kuasa yang akan berlaku. Di saat semua media serta kamera kamera sedang fokus di perkarangan Capitol yang mendapat liputan meluas di di televisyen seantero dunia.

Tiba-tiba, saluran televisyen di rumah John telah terputus. John yang duduk berdekatan Washington DC, keluar dari rumah dan melihat kepulan asap dan debu berterbangan di langit. Capitol telah musnah, White House telah hancur. Tiada yang terselamat dari kalangan para Kongress, malah Presiden dan bekas Presiden telah dilaporkan terkorban. Dengan angka korban yang tinggi serta kemusnahan simbolik takhta Amerika Syarikat. Rakyat telah hilang arah tujuan serta keadaan negara menjadi huru-hara dan panik berleluasa kerana tiada pelan kontingensi untuk kelangsungan kerajaan.”

Keadaan di atas mampu mengakibatkan hilangnya keseimbangan kuasa di dalam sesebuah negara. Untuk mengelakkan hal ini daripada berlaku, konsep ini telah diperbaharui semula oleh banyak pihak kerajaan pasca serangan 11 September yang meranapkan World Trade Center. Pelan ini mengambil kira kerahsiaan, perlindungan maksimum seperti dinding yang boleh menahan serangan nuklear serta tempat yang dipilih. Kebanyakkan pusat operasi kerajaan akan berpindah ke tempat yang terpencil, jauh dari pandangan awam ataupun melalui sistem bawah tanah. Tetapi, terdapat juga negara yang telah membuka kebanyakkan pelan-pelan ini kepada pihak umum setakat hari ini.

Antaranya, Kanada telah membina kubu khas, ‘Emergency Government Headquarters’ di Carp, Ontario pada tahun 1950 oleh Douglas Stewart, seorang jurutera yang bekerja di Jabatan Pertahanan Negara. Dengan kemuncak Perang Dingin, tempat ini telah dibina secara rahsia di kawasan luar bandar serta terletak di bawah tanah dan mempunyai fasiliti lengkap setinggi empat tingkat serta dinding yang mampu menahan serangan nuklear. Kubu yang diberi gelaran ‘Diefenbunker’ sempena nama Perdana Menteri Kanada yang membenarkan projek ini, John Diefenbaker telah diberhentikan setelah tamatnya Perang Dingin dan dijadikan legasi warga Kanada.

New Zealand pula mengambil initiatif untuk memindahkan keseluruhan Parlimen jika sebarang ancaman bencana alam berlaku terhadap kerajaan ke Devonport Naval Base yang merupakan Markas bagi Tentera Laut Diraja New Zealand. Ini kerana ancaman gempa bumi sentiasa berlaku di Wellington yang menempatkan bangunan-bangunan kerajaan dan jika skala gempat yang kuat berlaku, ia akan mengakibatkan huru-hara akibat terputusnya komunikasi antara pusat kerajaan ke kawasan negeri-negeri yang lain. Kerajaan New Zealand telah menggariskan beberapa perkara-perkara yang akan mengaktifkan pelan kecemasan ini jika berlakunya kerosakan teruk terhadap struktur bangunan Kompleks Parlimen, kakitangan yang tidak mencukupi, dan juga apabila ahli-ahli parlimen yang tidak dapat dikesan ketika berlakunya gempa.

Salah sebuah negara di Scandinavia yang terkenal dengan fjord serta gunung-ganang yang tersergam indah, kerajaan Norway telah membina sebuah pusat pentadbiran sementara yang terletak di Hole, Buskerud County, dan ia dikhususkan sebagai tempat perlindungan bawah tanah di sebelah barat gunung Kongens Utsikt. Sentralanlegget atau Fasiliti Tengah, bertujuan adalah untuk mengelakkan serangan langsung dari peluru berpandu nuklear dari arah Timur. Dibina pada tahun 1960-an, Perang Dingin yang diancam oleh Kesatuan Soviet menjadikannya suatu keperluan penting di mana ahli-ahli Keluarga Diraja Norway, ahli-ahli kerajaan dan kakitangan utama lain boleh berpindah jika berlakunya serangan ketenteraan ke atas negara. Hole dipilih kerana mempunyai geografi gunung ganang yang besar, sesuai sebagai tempat perlindungan bawah tanah, dan ia berdekatan dengan pejabat kerajaan dan Istana Kerajaan di Oslo.

Oleh kerana sifat sensitif kemudahan tersebut, pada awalnya lokasi dan butiran teknikal telah dirahsiakan. Walaubagaimanapun, pada April 2010 Perbadanan Penyiaran Norway telah dengan jelasnya melaporkan nombor telefon, alamat, serta bilangan pekerja yang bekerja di Sentralanlegget di enjin carian Norway. Menariknya, semua maklumat telah dibocorkan secara tidak sengaja oleh Direktorat Perlindungan Awam dan Perancangan Kecemasan, kerajaan Norway telah menjalankan siasatan dan hasilnya berpunca dari sistem kemaskini fail yang telah lapuk. Peluang ini diambil oleh wartawan-wartawan Norway untuk menyaksikan tempat ini melalu alamat yang telah dibocorkan.

Majoriti negara-negara yang mengamalkan konsep ini telah menunjukkan dengan jelas bahawa negara Barat yang mengadaptasikan pelan ini. Adakah kita tidak punyai wakil dari rantau Asia selain dari China dan juga Korea Utara ? Dalam artikel yang akan datang, kita akan melihat pelan-pelan ‘Continuity of Government’ yang melibatkan kuasa-kuasa besar dunia.

Rujukan

Commission, T. (2003). Preserving Our Institutions: The First Report of the Continuity of Government Commission. [online] Brookings. Available at: https://www.brookings.edu/research/preserving-our-institutions-the-first-report-of-the-continuity-of-government-commission/ [Accessed 1 May 2018].

Davison, I. (2014). Parliament would relocate to Auckland if quake knocked out capital. [online] NZ Herald. Available at: https://www.nzherald.co.nz/nz/news/article.cfm?c_id=1&objectid=11251869 [Accessed 1 May 2018].

Ekrol, H. (2012). Avslører hemmelig krigshovedkvarter – igjen. [online] Aftenposten. Available at: https://www.aftenposten.no/norge/i/50wMK/Avslorer-hemmelig-krigshovedkvarter–igjen [Accessed 1 May 2018].

En.wikipedia.org. (n.d.). Continuity of government. [online] Available at: https://en.wikipedia.org/wiki/Continuity_of_government [Accessed 1 May 2018].

Oliver, C. (2011). Catastrophic disaster planning and response. Boca Raton, Fla.: CRC.

Watkins, T. (2014). Parliament at naval base – emergency plan. [online] Stuff. Available at: http://www.stuff.co.nz/national/10023868/Parliament-at-naval-base-emergency-plan [Accessed 1 May 2018].


Kenapa Khalifah Pertama Abbasiyah Digelar Penumpah Darah?

Bila bercerita tentang kerajaan-kerajaan Islam, ramai masih hanyut dengan elemen romantisme yang dimasukkan seolah-olah menggambarkan semua kerajaan ini baik belaka. Hakikatnya, seperti tamadun-tamadun lain, kerajaan-kerajaan Islam seperti Bani Abbasiyyah mempunyai sisi gelap mereka yang tersendiri. Salah satunya ialah perihal pengasas kerajaan itu, Abu Abbas as-Saffah.

as-Saffah atau nama sebenarnya Abu Abbas Abdullah bin Muhammad dilahirkan pada tahun 721 Masihi di Humeima (kini Jordan). Baginda berasal dari Bani Hasyim, pecahan daripada suku kaum Quraisy menerusi bapa saudara Rasulullah s.a.w, Abbas bin Abdul Mutalib r.a. Menerusi namanya juga mereka menamakan pergerakan yang menentang Bani Umayyah dan seterusnya sebagai kerajaan sebagai Bani Abbasiyyah.

Selepas kemangkatan Umar bin Abdul Aziz, khalifah-khalifah terakhir Bani Umayyah kembali mengamalkan dasar-dasar bersifat diskriminasi termasuk mengenakan jizyah terhadap golongan mawali[1] dan menindas golongan Syiah. Akibatnya, ramai yang bangkit menentang mereka termasuk pemberontakan Zaid bin Ali di Kufah, Iraq pada tahun 736.

Zaid bukan sebarang orang kerana beliau merupakan cucu Husin bin Ali r.a dan juga salah seorang ahli Bani Hashim. Begitupun, pemberontakannya tidak berjaya apabila angkatan Umayyah yang diutus Khalifah Hisham bin Abdul Malik[2] berjaya menawan semula Kufah pada 740. Zaid sya-hid menemui Penciptanya dengan kuburnya dikorek dan kepalanya dipenggal untuk dibawa sebagai bukti kema-tiannya.

Walaupun pemberontakan tersebut sudah berakhir, ia ibarat api yang mencetuskan kekacauan di seluruh wilayah yang ditadbir Bani Umayyah. Keadaan ini tidak dibantu dengan tiga khalifah Umayyah yang memerintah antara 743 hingga 744 Masihi iaitu al-Walid II, Yazid III dan Ibrahim bin al-Walid. Ini sudah cukup memberi peluang kepada para pemberontak merancang kebangkitan mereka termasuk Bani Abbasiyyah.

Pada bulan-bulan terakhir pemerintahan Bani Umayyah, Bani Abbasiyyah bersama para penyokong mereka melancarkan pemberontakan dari Khurasan. Gerakan ini dipimpin oleh seorang panglima per-ang Parsi bernama Abu Muslim al-Khurasani[3]. Gerakan ini turut mendapat sokongan orang Syiah atas alasan ia merupakan cara mengembalikan semula keadilan dalam pemerintahan dengan meletakkan Ahlul Bait[4] kembali sebagai pemerintah.

Dalam tempoh kurang daripada dua tahun, Khurasan dikuasai sepenuhnya oleh Abbasiyyah. Dengan Khurasan berada dalam cengkaman, gerakan Abbasiyyah beralih pula kepada Iraq dan Syria. Dan seperti Khurasan, ramai yang memilih berpaling tadah dan menyertai gerakan tersebut daripada menjadi mangsa amukan gerakan tersebut.

Bagi mengelak mana-mana tokoh daripada cuba mengisytiharkan diri mereka sebagai khalifah, as-Saffah diisytiharkan sebagai khalifah pada 28 November 749. Tidak mahu jawatan tersebut jatuh ke tangan pesaingnya itu, Khalifah Marwan II menggerakkan saki-baki angkatan Umayyah dan kedua-dua pasukan bertembung di Sungai Zab sekaligus mencetuskan Pertem-puran Zab pada Januari 750.

Hasilnya, angkatan Umayyah tewas teruk dan memaksa khalifah terakhir Bani Umayyah itu melarikan diri. Tetapi baginda berjaya dipintas di Mesir pada Ogos 750 dan angkatan Abbasiyyah membu-nuhnya bersama kerabat baginda. Dua peristiwa ini menandakan kejatuhan Bani Umayyah sebagai sebuah kerajaan dan digantikan oleh Bani Abbasiyyah.

Dengan jatuhnya Bani Umayyah, ramai ahli gerakan Abbasiyyah mengambil keputusan membalas den-dam termasuk menggali semula makam-makam khalifah Umayyah. Semua makam digali dan jenazah mereka dicemarkan kecuali satu makam milik Umar. Bagi as-Saffah pula, baginda sedar mana-mana ahli kerabat Bani Umayyah perlu dihap-uskan agar tidak menjadi anc-aman kepada baginda. Terdapat dua versi bagaimana mereka diuruskan.

Pertama, as-Saffah menawarkan pengampunan kepada semua ahli kerabat Bani Umayyah dan meminta mereka menghadap baginda dalam satu jamuan di Jaffa. 80 orang hadir dalam jamuan tersebut dengan kesemua mereka dibun-uh oleh ten-tera Abbasiyyah. Versi kedua pula mengatakan pembun-uhan mereka diuruskan oleh wakil as-Saffah di Syria, Abdullah bin Ali[5]. Tidak dilupakan juga makam-makam khalifah Umaiyyah dan kerabatnya sebelum Abbasiyah habis dimusnahkan, dibongkar isinya kecuali miliki Khalifah Umar Abdul Aziz ketika era beliau.

Mujurlah seorang ahli Bani Umayyah bernama Abdul Rahman bin Muawiyah sempat melarikan diri ke Afrika Utara dan seterusnya mengambil alih pemerintahan di Sepanyol pada 756. Beliau kemudian digelar Helang Bangsa Quraisy.  Di sinilah, baginda ditabalkan sebagai Emir Cordoba dengan gelaran Abdul Rahman I. Emir Cordoba dianggap kesinambungan kerajaan Bani Umayyah dan terus memerintah sehingga 1031.

Selain ahli-ahli kerabat Bani Umayyah, mana-mana penyokong yang disyaki berpotensi sebagai pesaing turut diha-puskan. Antara tokoh penyokong Abbasiyyah yang berdepan nasib sebegini ialah Ash’ath di Maghribi, Saleh bin Ali di Mesir dan Khazm bin Khuzaimah di Iraq. Golongan Syiah pula terus ditindas oleh as-Saffah walaupun telah menjanjikan sokongan kepadanya semasa revo-lusi mereka dahulu.

Bagi memastikan kuasa kekal di tangan mereka, ibu kota kerajaan turut dipindahkan dari Damsyik ke Kufah. Dan untuk melicinkan lagi urusan pentadbiran, as-Saffah turut mengintegrasikan anggota pentadbiran bukan Arab dan bukan beragama Islam dalam jentera pemerintahan. Ini termasuklah pentadbir beragama Yahudi, Nasrani dan berbangsa Parsi.

Untuk mengukuhkan kedudukan ten-tera dan jaminan sokongan mereka, Abu Muslim dilantik sebagai panglima per-ang rasmi kerajaan. as-Saffah turut membenarkan penyertaan ask-ar-ask-ar bukan beragama Islam dan mawali sekaligus memecah tradisi keten-teraan yang diamalkan Bani Umayyah sebelumnya.

Keupayaan angkatan Abbasiyyah ini teruji apabila angkatan mereka bertembung dengan angkatan per-ang Dinasti Tang di Talas pada 751 Masihi. Pertem-puran Talas tercetus gara-gara tindakan dinasti China itu mahu merebut wilayah-wilayah yang ditadbir Abbasiyyah dan sekutu mereka, Empayar Tibet setahun selepas as-Saffah ditabalkan sebagai khalifah.

Tidak diketahui jumlah sebenar angkatan kedua-dua belah pihak. Menurut catatan sejarawan al-Maqdisi, Abu Muslim dikatakan membawa ten-tera yang ramai dengan hasrat meneruskan kemaraan ke wilayah-wilayah lain yang ditadbir Dinasti Tang. Catatan Arab turut merekodkan Dinasti Tang hanya membawa 10,000 ten-tera dengan sokongan ten-tera upahan Karluk.

Apabila kedua-dua angkatan bertembung di tebing Sungai Talas, Dinasti Tang mendapat tamparan hebat apabila kalah teruk di tangan pasukan Abu Muslim. Ini berikutan ten-tera upahan Karluk memilih berpaling tadah dan bergabung dengan ten-tera Abbasiyyah. Jika tidak kerana arahan as-Saffah yang mengarahkannya kembali ke Khurasan, Abu Muslim dan angkatannya sudah pasti akan menjadi duri dalam daging kepada Dinasti Tang untuk tahun-tahun mendatang.

Memandangkan baginda amat mementingkan pendidikan, Abu Muslim turut mengirim ratusan tawanan dari Talas ke Samarkand. Tawanan-tawanan ini dikatakan mengetahui rahsia menghasilkan kertas dan ia amat penting dalam aspek pendidikan. Mereka ini kemudiannya ditugaskan menguruskan pengeluaran kertas di kota itu.

Begitupun, pengeluaran kertas secara besar-besaran hanya dibuat semasa era Harun al-Rashid menerusi kilang kertas pertama yang dibina di Baghdad. Dari situ, barulah pengeluaran kertas bersifat besar-besaran dan ia dijadikan alternatif kepada kertas papirus.

as-Saffah mangkat akibat penyakit cacar pada 10 Jun 754. Sebelum kemangkatannya, baginda sempat melantik kekandanya, Abu Jaafar al-Mansur sebagai pengganti dengan anak saudaranya Isa bin Musa sebagai putera mahkota. Bagaimanapun, selepas al-Mansur ditabalkan sebagai khalifah, Isa dipinggirkan dan digantikan dengan puteranya al-Mahdi.

NOTA KAKI:

[1] Orang Islam bukan berbangsa Arab.

[2] Khalifah Bani Umayyah yang ke-10. Memerintah selama 19 tahun dan meneruskan reformasi yang ditinggalkan Umar bin Abdul Aziz.

[3] Orang kepercayaan as-Saffah dan bertanggungjawab menyediakan batu asas kekuasaan Abbasiyyah di Khurasan. Disingkirkan dan dibun-uh atas arahan al-Mansur pada 755 dengan jen-azahnya dicampakkan ke Sungai Tigris.

[4] Golongan yang diiktiraf sebagai ahli keluarga Rasulullah s.a.w.

[5] Bapa saudara as-Saffah dan al-Mansur. Salah seorang komander semasa Pertem-puran Zab dan bertanggungjawab menakluk Syam dan Palestin bagi pihak Abbasiyyah. Ditangkap dan dipen-jarakan oleh al-Mansur sebelum dibun-uh dengan cara diletakkan dalam sebuah rumah yang diruntuhkan pada 764.


Sains Disebalik Ayam Bertelur

Kesemua jenis haiwan daripada ‘keluarga’ burung dan ini termasuklah ayam, membiak dengan cara menghasilkan telur, atau terma saintifiknya (“oviparous”), demi menjamin kelangsungan spesiesnya.

Tetapi, apabila pembiakan melalui penghasilan telur atau oviparous ini dilihat dari perspektif kebolehan-hidup atau ‘survival’, terserlah kekurangan padanya. Oleh kerana, telur yang dihasilkan terdedah kepada bahaya dan berisiko dimakan oleh pemangsa.

Walaubagaimanapun, kekurangan dari segi pembiakan oviparous dilihat tidak memberi kesan yang signifikan kepada kelangsungan hidup haiwan dari keluarga burung dan ayam. Kerana dapat kita saksikan sendiri, haiwan ini boleh didapati di mana-mana sahaja di muka bumi.

Sebabnya, haiwan-haiwan dari keluarga burung dilengkapi kelakuan menjaga telur (“brooding”) dan naluri keibuan yang tinggi. Selain itu, struktur dan komposisi telur yang dihasilkannya juga menjadi salah satu faktor mengapa kumpulan burung ini berjaya dan mempunyai spesies yang pelbagai.

Sebagai perbandingan, haiwan mamalia pula membiak dengan cara melahirkan anak, atau terma saintifiknya (“viviparous”). Namun begitu, terdapat beberapa haiwan misalnya platipus dan echidna, yang sedikit aneh tapi pada masa sama, sangat istimewa. Ini kerana, walaupun kedua-dua haiwan ini tergolong dalam kumpulan mamalia, kedua-duanya membiak dengan cara bertelur.

Proses Pelepasan Ovum (Ovulasi).Perbandingannya di antara Manusia & Ayam.

Bagi manusia (wanita), kebiasaannya satu daripada sel ovum itu akan matang, kemudian ia akan dilepaskan dari folikel ovari mengikut kitaran yang berlaku setiap 28 hari. Proses ini dipengaruhi oleh hormon yang dikenali sebagai Luteinizing Hormone (LH).

Pada masa yang sama, dinding uterus atau rahim itu akan mengalami perubahan fisiologi mendadak. Yang mana ia akan menebal bagi menyambut atau mempersiapkan ‘bilik’ yang bakal diduduki oleh bayi untuk 9 bulan akan datang, itu pun sekiranya persenyawaan dengan sel sperma dari lelaki berlaku.

Sekiranya sperma daripada lelaki didapati tiada di dalam tiub falopian itu, atau dalam erti kata lain, tiada persenyawaan berlaku, sel ovum itu akan musnah dengan sendirinya.

Rahim yang tidak diperlukan dan dindingnya yang penuh saluran darah itu akan kembali seperti sediakala. Kemusnahan dinding rahim ini lah yang menyebabkan gadis dan wanita itu keluar darah haid (period).

Proses pelepasan ovum atau ovulasi bagi ayam, boleh dikatakan hampir sama dengan manusia seperti yang telah dinyatakan di atas. Cuma masa yang diambil, serta hormon yang terlibat sahaja berbeza.

Bagi ayam hutan, penghasilan telur itu berlaku kira-kira satu atau dua kali sahaja dalam masa setahun. Beberapa ‘batch’ telur yang dihasilkan sebiji demi sebiji sepanjang beberapa hari itu kemudian akan dieramkan bersama-sama.

Manakala bagi ayam domestik (dibela manusia), ia berkebolehan untuk menghasilkan telur untuk sepanjang tahun. Telurnya turut dihasilkan dalam bentuk beberapa kumpulan atau ‘batch’, pada kadar satu biji telur sehari, mengikut kitaran yang berlaku setiap 26-28 jam dan sepanjang 4 hingga 6 hari untuk satu kitaran lengkap.

Setelah lengkap kitaran selama 4-6 hari ayam tersebut untuk ia menghasilkan telur, ayam akan berehat sebentar, mengambil masa sekurang-kurangnya sehari atau lebih, sebelum ia kembali memulakan kitaran 4-6 hari yang baru.

Proses pelepasan ovum oleh ayam ini dibawah seliaan atau kawalan hormon kompleks yang dikenali sebagai gonadotropin. Ia dihasilkan oleh kelenjar pituitari (anterior pituitary gland). Fungsi hormon gonadotropin ini sama seperti Luteinizing Hormone (bagi manusia), iaitu merangsang atau mencetus pelepasan sel ovum daripada ovari.

Sekiranya terdapat sel ovum yang telah cukup matang ketika hormon gonadotropin ini dirembeskan oleh kelenjar pituitari, pelepasan ovum akan berlaku sebagai tindak balas.

Selain itu, hormon progesteron yang dihasilkan kelenjar hipotalamus juga turut berperanan dalam proses ovulasi. Kerana ia mengawal pelepasan hormon gonadotropin daripada kelenjar pituitari.

Ovari : Organ Utama

Seperti manusia, ayam betina setelah menetas ke dunia ini, telah pun dilengkapi dengan dua ‘ketul’ ovari.

Apa benda pula ovari ni?

Ovari ialah organ yang diibaratkan seperti sebuah ‘kilang’. Ia adalah organ yang sangat penting bagi membolehkan seseekor ayam betina itu untuk menghasilkan telurnya, iaitu dengan menghasilkan sel ovum (telur kuning).

Kedua-dua ovari ini masing-masing terletak pada bahagian kiri dan kanan badan ayam tersebut.

Akan tetapi, sejurus selepas ayam betina itu menetas, salah satu daripada ovari tersebut, yakni ovari yang terletak di bahagian kanan, telah dihentikan perkembangannya.

Bermakna, hanya ovari bahagian kiri sahaja yang akan terus matang dan berkemampuan untuk berfungsi sepenuhnya pada masa akan datang. Dari sini kita semua faham, hanya ovari pada bahagian kiri sahaja yang bertanggungjawab menghasilkan ovum.

Menurut pakar, hormon estrogen memainkan peranan dalam terhentinya perkembangan ovari kanan ayam betina.

Saya yakin anda semua pasti tertanya, mengapa ovari kanan dihentikan perkembangannya?

1. Ini adalah adaptasi istimewa yang dimiliki oleh hampir kesemua haiwan dalam kumpulan burung, dan ini termasuklah ayam. Dengan memiliki dua ovari dan dua saluran duktus, ia akan menyebabkan burung menjadi lebih berat dan menyukarkan ia untuk terbang. Bagi ayam yang tidak boleh terbang pula, dengan ada dua ovari dan dua saluran duktus, bermakna ayam akan memerlukan lebih banyak tenaga, nutrien dan mineral untuk menghasilkan telurnya dengan efisien, teratur dan sempurna.

2. Seterusnya, memiliki 2 ovari yang berfungsi akan membuatkan bahagian dalaman burung dan ayam menjadi terlalu padat dan sempit. Dengan tubuh yang kecil, ia tidak relevan untuk memiliki 2 ovari. Cuba anda bayangkan sekiranya kedua-ovari berfungsi dan ayam bertindak menghasilkan telur pada masa yang sama. Mungkin boleh, tapi ia akan menyebabkan saiz telur menjadi kecil.

Walaubagaimanapun..

Sekiranya ovari dan saluran duktus ayam pada bahagian kiri yang berfungsi sepenuhnya itu rosak pada masa akan datang, ovari kanan dengan bantuan hormon yang dirembeskan, akan melalui proses perkembangan dan akan berfungsi sepenuhnya bagi menggantikan ovari kiri yang rosak.

Sejak dari awal kehidupan seseekor ayam itu, ovari kirinya sudah sedia ada terkandung oocytes, yakni sel ovum (telur kuning) yang masih belum matang. Jumlahnya berbeza untuk setiap ekor dan baka ayam, ia berada dalam anggaran 2000 sehingga 4000 biji dan mungkin lebih. Dalam erti kata lain, ayam betina itu telah pun mempunyai ‘bekalan’ ovum yang secukupnya untuk ia menghasilkan telur sepanjang hayat.

Bagaimanapun, ayam betina domestik diketahui hanya menghasilkan sebahagian sahaja daripada jumlah ovum yang terkandung di dalam ovari kiri, sebelum ia ‘menopaus’ atau dalam erti kata lain, berhenti menghasilkan telur dan kemudian disembelih dan dijual sebagai ayam pencen.

Organ Pembiakan Ayam

Pembentukan telur ayam itu berlaku secara berperingkat, dan ia bertempat di dalam satu saluran yang dikenali sebagai saluran duktus (“oviduct”).

Saintis dan ahli zoologi seringkali ibaratkan saluran duktus ini sebagai “production line” di dalam sebuah kilang.

Berikut adalah beberapa bahagian yang terdapat di saluran duktus, berserta sedikit pengenalan mengenai kedudukannya.

– Ovari– Infundibulum– Magnum– Isthmus– Kelenjar Cengkerang– Vagina– Cloaca

Bahagian yang paling dekat dengan ovari di dalam saluran duktus, adalah satu corong yang dikenali sebagai infundibulum. Ia mempunyai bukaan seluas 9 sentimeter dan bersambung kepada bahagian berbentuk tiub lain di dalam saluran duktus. Walau bagaimanapun, anda perlu tahu infundibulum tidak mempunyai sambungan terus kepada ovari.

Selepas corong infundibulum, ialah bahagian Magnum iaitu tiub terpanjang untuk keseluruhan saluran duktus, ia berukuran 30 sentimeter. Seterusnya bahagian Isthmus, tiub berukuran 10 sentimeter, diikuti oleh kelenjar cengkerang, vagina dan akhirnya cloaca.

Setiap bahagian saluran duktus atau oviduct ini mempunyai fungsinya yang tersendiri dan akan dijelaskan lebih lanjut kemudian. Bagi saya, ia lebih mudah difahami ketika kita sama-sama teliti proses pembentukan telur tersebut.

Proses Pembentukan Telur

1. Ovari

Apabila tiba umur yang sesuai untuk ayam itu memulakan proses menghasilkan telur, satu persatu daripada ovum yang terkandung di dalam ovari kiri ayam betina itu akan matang.Bermakna, pada satu-satu masa, badan ayam betina telah pun mengandungi sel ovum yang berada di tahap perkembangan yang berbeza.

Kira-kira setiap 26-28 jam, salah satu daripada sel ovum (telur kuning) yang telah matang itu akan dilepaskan ke dalam saluran duktus, inilah yang dikenali sebagai proses ovulasi (ovulation).

Kebiasaannya, pelepasan ovum yang baru akan berlaku setiap 30-75 minit selepas telur yang sebelum nya berjaya dihasilkan oleh ayam tersebut.

Perasan tak daripada pembacaan di atas, ayam betina itu tak diperlukan untuk mengawan terlebih dahulu dengan ayam jantan, untuk ia menghasilkan telurnya?

Ini sama la seperti manusia (gadis dan wanita) yang akan melepaskan sel ovum dari folikel ovari bagi setiap kitaran 28 hari ke dalam tiub falopian. Sekiranya tiada sperma dari lelaki, tiada persenyawaan yang akan berlaku. Selepas itu, sel ovum dan dinding rahim akan musnah dengan sendiri nya, proses yang kita kenali sebagai haid (menstruation).

Tetapi bagi ayam betina, walaupun ia tidak menerima sperma daripada ayam jantan, dan persenyawaan itu tidak mengambil tempat, telur tetap akan dihasilkan seperti biasa. Cuma, yang bezanya, telur tersebut TIDAK akan melalui perkembangan, atau dalam erti kata lain, ia tidak akan menjadi anak ayam.

2. Infundibulum

Mengesan pelepasan sel ovum (telur kuning), bukaan lebar bahagian infundibulum yang tidak mempunyai sambungan langsung dengan ovari, akan bergerak untuk ‘menangkap’ sel ovum tersebut.

Sekiranya, sel sperma daripada ayam jantan itu hadir, persenyawaan ovum akan mengambil tempat di infundibulum. Selanjutnya, lapisan yang dikenali sebagai membran vitelline akan menyelimuti sel ovum.

Kemudian, cecair pekat yang dikenali sebagai albumen (telur putih), akan dirembeskan oleh sel-sel yang melapisi bahagian infundibulum. Ini bagi menghalang hubungan lanjut antara sel sperma (jika ada) dengan sel ovum.

3. Magnum.

Bahagian seterusnya adalah magnum. Magnum dalam bahasa latin bermaksud “besar”. Ia adalah bahagian yang terpanjang di dalam saluran duktus ayam.

Ovum atau telur kuning itu akan berada di sini sekurang-kurangnya untuk 3 jam. Pada masa ini, sel-sel yang melapisi magnum juga akan merembeskan albumen (telur putih), cuma nya lapisan ke-2 albumen ini sedikit cair daripada albumen yang dihasilkan infundibulum.

4. Isthmus.

Ithmus adalah bahagian seterusnya dalam saluran duktus ayam. Ia adalah bahagian yang sedikit sempit berbanding infundibulum dan magnum. Terma “isthmus” itu sebenarnya merujuk kepada daratan sempit yang menghubungkan dua daratan besar.

Di sini, lapisan dalaman akan melitupi telur yang hampir sempurna itu, sebagai persediaannya untuk menerima cengkerang.

5. Kelenjar Cengkerang

Seterusnya, telur akan bergerak ke bahagian dalam saluran duktus yang dikenali sebagai kelenjar cengkerang. Bahagian ini berukuran 5 inci panjang. Di sini, cengkerang luaran telur itu akan terbentuk.

Cengkerang telur ayam ini diperbuat daripada kalsium karbonat. Menurut pakar, ayam betina itu akan menggunakan 8 – 10 peratus daripada kandungan kalsium dalam badan untuk ia menghasilkan cengkerang.

Dari 8-10 peratus kalsium yang digunakan untuk menghasilkan cengkerang tersebut, sebahagian besar daripadanya didatangkan dari tulang ayam betina itu sendiri. Manakala selebihnya didapatkan daripada diet pemakanan ayam. Sebab itu lah, kadang-kadang penternak akan memberi vitamin kalsium kepada ayam.

Telur yang sedang dalam proses menerima cengkerang ini juga akan diputar perlahan dengan pergerakan otot, bagi memastikan pembentukan cengkerang meliputi permukaan telur dengan sekata.

Seperkara lagi, telur akan berada di kelenjar ini selama 20 jam, masa yang paling lama jika dibandingkan dengan tempoh yang diambil pembentukan telur di bahagian lain dalam saluran duktus.

Setelah lengkap proses pembentukan, tiba lah masa untuk telur itu dikeluarkan oleh ayam .

Vagina

Bahagian terakhir di dalam saluran duktus ialah vagina. Ia berukuran 4-5 inci. Vagina tidak mempunyai peranan dalam pembentukan telur itu sendiri, tapi ia satu bahagian penting dalam proses bertelur atau mengeluarkan telur. Vagina terdiri daripada otot yang akan menolak telur itu keluar ke cloaca.

Cloaca

Cloaca ini adalah satu bukaan di mana najis dan telur ayam itu akan keluar. Oleh kerana cloaca mempunyai sambungan kepada kedua-dua sistem perkumuhan dan pembiakan ayam.

Walau bagaimanapun, najis dan telur tidak akan dikeluarkan pada masa sama. Sebab nya, ketika proses bertelur, vagina yang terdiri daripada otot akan menutupi saluran sistem perkumuhan untuk ke cloaca.

Jadi jangan lah anggap telur ayam ni kotor ya.

Sekadar info tambahan:

Ayam betina turut mempunyai bahagian yang dikenali sebagai kelenjar sperma. Dan seperti nama nya, fungsi kelenjar ini ialah untuk menyimpan sperma dari ayam jantan setelah selesai proses mengawan.

Kelenjar sperma ini juga sangat menarik untuk dibincangkan, kerana sperma tersebut diketahui disimpan oleh ayam betina untuk satu tempoh masa yang agak lama, iaitu 10-14 hari, dalam suhu badan.

Tamadun manusia yang maju dengan kelengkapan berteknologi tinggi seperti sekarang pun, kalau nak simpan sperma dari lelaki, kena lalui proses (“cryo-freezing”) iaitu simpanan dalam cecair nitrogen yang sangat sejuk untuk memelihara morfologi dan genetiknya.

Tetapi anehnya ayam dan haiwan-haiwan lain yang ada kelenjar sperma, depa boleh simpan sperma dalam suhu badan, dan sperma itu juga dapat digunakan (“viable”), untuk persenyawaan ovum akan datang.

Seperkara lagi, semasa telur dari saluran duktus dalan perjalanan keluar ke cloaca, kelenjar yang mengandungi sperma disimpan akan ‘dipicit’ keluar, kemudian bergerak ke infundibulum, untuk mempersenyawakan ovum

Jika anda ada sebarang soalan untuk ditanyakan, sila komen ya.😊

RUJUKAN:

Jacob, Jacquie and Tony Pescatore. Avian Female Reproductive System. Department of Animal Sciences, University of Kentucky College of Agriculture, Food & Environment.

Bellairs, Ruth and Mark Osmond. The Atlas of Chick Development. Academic Press, San Diego, 1998


Lagi Banyak B*m Atom Akan Jatuh Kalau Jepun Tidak Menyerah Kalah

Pemerintahan Maharaja Meiji (1867-1912) telah mengubah cara pemikiran masyarakat Jepun. Dalam masa 45 tahun, Jepun bagaikan dilahirkan semula.

Mereka meninggalkan sistem feudalistik yang membelenggu kemajuan selama ini. Dengan sebuah empayar yang bersatu, Jepun berjaya menunjukkan belangnya.

China menjadi mang.sa pertama, tewas dalam masa lapan bulan sahaja. Kemudian giliran Rusia, yang teruk dimalukan sampai tidak mahu berdamai langsung.

Malah Jepun mendampingi pihak Entente semasa Per.ang Dunia Pertama pun dengan muslihat. Sambil membantu Entente di Eropah, pihak Jepun mengukuhkan kedudukan dan kepentingan di China.

Kebangkitan Jepun mengejutkan dunia, kerana semua sedar satu benda: Jepun mempunyai angkatan yang kuat, jumlah populasi yang ramai dan saiz ekonomi serba cukup untuk digelar sebuah kuasa besar (great power).

Dalam pentas politik antarabangsa, kuasa dunia perlu berdiri di atas kaki sendiri. Dari sini bermula semua masalah. Kerana Jepun enggan dilihat sebagai kuda tunggangan Barat.

Hubungan diplomatik dengan Amerika Syarikat berantakan sepanjang 1930-an. Kerana Amerika Syarikat sangat lantang terhadap tindakan Jepun di Manchuria.

Selepas mengusahakan sekatan ekonomi (economic sanction) dan pemboikotan perdagangan (trade embargo), Amerika Syarikat akhirnya diheret ke kancah peper.angan dengan Jepun. Semua bermula pada 7 Disember 1941, “tarikh selamanya dikenang dalam kehinaan” menurut Presiden Franklin D. Roosevelt.

Sera.ngan Pearl Harbor sebenarnya satu kegagalan besar (untuk Jepun). Memanglah Amerika Syarikat rugi teruk. Banyak kapal per.ang tenggelam; ribuan isteri menjadi balu. Namun Jepun tidak mencapai objektif utama.

Untuk menjayakan strategi “Asia Untuk Orang Asia”, pihak Barat perlu dihalau terlebih dahulu. British pada masa itu sibuk dengan Jerman.

Jadi satu-satunya duri ialah Amerika Syarikat, yang mengekalkan Armada Pasifik. Untuk menghalau Amerika Syarikat, Jepun wajib menghancµrkan armada ini (Horn, 2005). Mereka gagal.

Selepas Kekalahan Jerman

Dalam tempoh beberapa tahun, Amerika Syarikat tidak melepaskan Jepun langsung. Kekalahan Jepun di Midway Atoll (1942) telah memberikan laluan besar buat Amerika Syarikat (Pruitt, 2018). Chester W. Nimitz mampu menghidu setiap gerak-geri Jepun.

Dan operasi peper.angan bermula daripada Lautan Pasifik hingga Kepulauan Okinawa dalam sempadan Jepun sendiri. Namun Jepun masih mampu bertahan, kerana pihak Barat sedang berper.ang di dua medan pada masa yang sama.

Segalanya berubah pada 2 Mei 1945, apabila Georgy Zhukov dan Konstantin Rokossovky berjaya mengambil Berlin. Jerman sudah jatuh.

Sekarang Jepun ada masalah besar. Amerika Syarikat pun pening kepala. Kalau Jepun tidak serah kalah dengan cepat, Kesatuan Soviet akan tiba. Jadi Amerika Syarikat dan British mengatur Operation Downfall.

Pihak Soviet sedang menyusun strategi untuk mengambil Hokkaido (jika berjaya, tentu sekali mereka akan cuba ambil wilayah lain pula). Jepun perlu menyerah kalah dengan segera. Kali ini Nimitz akan membantu Jeneral Douglas MacArthur dengan anggota sebanyak lima juta orang, lebih banyak daripada ten.tera rasmi Jepun.

Tetapi rancangan ini akan menelankan dana terlalu banyak. Jadi Amerika Syarikat mencari jalan lain. Kebetulan pula, saintis mereka telah menyiapkan satu projek rahsia.

Yakin dengan projek ini, Presiden Harry S. Truman memberi amar.an kepada Jepun: “terima permintaan kami; kalau tidak, akan kami hujankan kia.mat dari langit yang kalian sendiri takkan mampu bayangkan.”

“Hujan kia.mat” itu hanya dua butir di dua tempat berbeza, tetapi membµnµh lebih daripada 250,000 orang di Hiroshima dan Nagasaki (Hall, 2013).

Masanya Sudah Tiba

Pada 9 Ogos 1945, Jepun mengadakan tiga mesyuarat tergemar yang gagal memberi satu keputusan sebulat suara. Ada yang masih bersetuju dengan usul Jeneral Korechika Anami (teruskan berper.ang).

Tetapi esoknya, Maharaja Hirohito membuat keputusan sendiri. Shigenori Togo diperintah supaya memberitahu pihak Sekutu. Jepun mahu serah kalah dengan satu syarat: kuasa Maharaja kekal dan takkan disentuh walau sedikit pun (Stone & Kuznick, 2019).

Bermakna, sistem kedaulatan Jepun (dipanggil kokutai) tidak boleh diubah. Muktamad. Tiada rundingan langsung.

Sebenarnya Jepun sudah tahu yang Amerika Syarikat takkan berhenti di Hiroshima dan Nagasaki sahaja. Dan memang betul pun.

Mereka sudah menyediakan “Fat Man” kedua yang akan dilepaskan dalam masa 10 hari. Kalau sampai Oktober, mungkin Jepun perlu menanggung lapan “Fat Man”. Jepun takkan boleh menanggung semua ini. Ekonominya akan bin.asa terus.

Dalam sekejap saja, rakyat akan lapar dan akhirnya bangkit menentang kerajaan sendiri seperti yang berlaku di Rusia sekitar 1920-an.

Tidak cukup dengan itu, Jepun perlu berdepan dengan Kesatuan Soviet pula. Jadi satu-satunya cara: serah kalah.

RUJUKAN:

Hall, M. (2013, Ogos 6). By the Numbers: World (ditapiskan) II’s (ditapiskan) (ditapiskan). CNN.

Horn, S. (2005). The Second (ditapiskan) on Pearl Harbor: Operation K and Other Japanese Attempts to (ditapiskan) America in World (ditapiskan) II. Naval Institute Press. Halaman 5.

Pruitt, S. (2018, April 10). Why Did Japan (ditapiskan) Pearl Harbor? History.

Stone, O., & Kuznick, P. (2019). The Untold History of the United States. Simon & Schuster. Halaman 173.


Dilema Filem Ketenteraan Malaysia

Baru
lepas layan filem Kanang Anak Langkau. Filem yang baik tapi jalan cerita dah
boleh diagak dari awal. Sebab cerita ini pun dari kisah benar.

Filem
bertemakan ketenteraan ni tak lari jauh dia punya plot dan jalan cerita.

“Hampir
kalah – lawan balik – menang”

Leftenan
Adnan pun macam tu, Malay Regiment pun macam tu. Bravo 5 special sikit bagi
aku, sebab pelakon dia masuk medan tempur pakai nametag.

Tear
of the sun pun sama juga. Plot dan jalan cerita macam ni.

Jangan
salah faham, aku tak kutuk filem yang mengangkat nilai sejarah perjuangan ni.
Bagus untuk pengetahuan dan memupuk nilai patriotisme di kalangan anak muda.

Disebabkan tiga filem di atas tu adalah berdasarkan kisah benar, pengarah pun tak boleh nak ubah atau menokok tambah.

Tapi
bila plot dan jalan cerita macam ni terus dijadikan filem, aku malas nak masuk
wayang.

Aku
masih ulang Act of Valor sebab babak pasukan tu pergi selamatkan tebusan tu
hebat. Menonjolkan sisi kehebatan dan kecekapan anggota Navy Seal untuk
bertindak dalam keadaan genting. Keputusan untuk junamkan kereta terus dalam
air tu menunjukkan anggota pasukan tu mampu berfikir secara kritikal dan
rasional dalam keadaan yang kelam kabut.

Aku juga masih ulang 13 hours  – secret soldier of Benghazi sebab pertempuran yang power dari atas bumbung bangunan tu. Dan sebab Tanto masuk medan tempur pakai short pant, gila stail.

Filem
Mine tu dia tegak jer berdiri 48 jam, pun best juga.  Aku suka cara dia bertindak untuk cuba
selamatkan diri walaupun dengan keadaan kaki terikat macam tu.

Filem
Paskal bagi aku agak menarik sebab operasi menyelamatkan tebusan dekat pelantar
minyak tu belum diguna pakai oleh pengarah-pengarah sebelum ni. Filem ni juga
menampilkan sisi kehebatan anggota paskal yang dimiliki oleh Tentera Laut
Malaysia.

Filem
malaysia berkaitan ketenteraan dan kepolisan kadang-kadang terikat dengan
sensitiviti. Kau tak boleh nak ubah satu kisah sejarah pertempuran askar tanah
melayu ikut suka, memang kena kecam lah.

Jangan
pula kata filem luar tak kisah pasal sensitivi. Micheal Bay kena kecam teruk
dengan CIA sebab menonjolkan watak ketua markas CIA tu lambat hantar bantuan
dalam filem Secret Soldier Of Benghazi. Tapi tiga orang bekas tentera yang
menjadi saksi kejadian tu berada dia belakang Micheal Bay dan team produksi.

Aku
pernah berbual dengan seorang member yang menulis skrip filem berkaitan
forensik.

“Kita
tulis cerita macam ni, jangan sampai penjenayah ambil tiru apa yang kita tulis.”

Aku
sendiri pernah cuba tulis novel dengan genre jenayah rompakan. Dalam masa yang
sama aku tak mahu orang tiru cara rompakan yang aku tulis. Tapi cerita masih
tersangkut lah.

Benchmark
aku masa aku cuba tulis novel genre jenayah rompakan ni ialah dari filem Heat,
Den of Thieves, The Town dan Going in Sytle.

Filem
Going in Style antara yang paling aku suka.

“Show
a person with worse eye, and make she cant forget.”

Ayat
ni dari babak perbualan Joe dan Garcia. Joe yang jadi saksi rompakan bank beri
kenyataan pada polis perompak tu ada lukisan tatoo pahlawan mongol pada leher
perompak. Pada akhir filem ni, Joe dapat tahu Garcia sebenarnya ialah perompak
tu. Tatoo mongol tu dibuat untuk mencipta kenyataan palsu dari saksi.

Cara
dia alibi untuk mengelakan dia menjadi seorang suspek tu cukup hebat.

Bagi aku, antara peristiwa yang sejarah yang patut dilakonkan ialah Battle of Jitra dan pendaratan tentera Jepun di Kota Bharu. Dua peristiwa sejarah ini boleh mengenalkan kepada orang awam pasal persenjataan dan ammunition yang digunakan oleh tentera tanah melayu pada masa tu.

Tak lupa juga Battle of Muar. Peristiwa ni juga penting untuk faham strategi melumpuhkan pergerakan dan kemaraan pihak musuh. Sekurangnya tiga peristiwa ni boleh memberikan informasi kepada orang awam bagaimana tentera Tanah Melayu berjuang.

Jangan kau buat askar pakai M4 sudah.


Revolusi Perancis, Kebangkitan Rakyat Menentang Raja

Rakyat tak puas hati disebabkan penglibatan Perancis dalam Revolusi Amerika yang makan duit dan perbelanjaan mewah oleh Raja Louis XVI dan isterinya Marie Antoinette telah menjadikan Perancis hampir muflis.

Wang simpanan diraja habis, pertanian tak berhasil selama dua dekad, kemarau, penyakit lembu dan kenaikan harga roti antara faktor kebencian rakyat terhadap raja di kalangan petani dan penduduk miskin luar bandar.

Sistem cukai regresif menekan golongan bawahan dan dikecualikan kepada bangsawan dan paderi. Rusuhan, rompakan dan serangan dilakukan rakyat untuk tunjuk perasaan.

Pada 12 Jun 1789, keganasan berlaku di Versailles. Penduduk Paris panik apabila mendengar khabar angin rampasan kuasa oleh tentera.

Pemberontakan memuncak pada 14 Julai apabila para perusuh menyerbu kubu Bastille dalam usaha untuk mendapatkan serbuk senjata dan senjata. Pemberontakan ni dianggap permulaan kepada Revolusi Perancis.

Semangat revolusi merebak ke luar bandar. Petani-petani merompak dan membakar rumah-rumah pemungut cukai dan tuan tanah.

April 1792, wakil Dewan Undangan yang baru dipilih mengisytiharkan perang keatas Austria dan Prusia yang mana dipercayai lokasi imigran Perancis sedang membina pakatan anti-revolusi.

Krisis politik semakin ganas apabila satu kumpulan pemberontak diketuai oleh ekstremis Jacobins menyerang kediaman diraja di Paris dan menangkap Raja Louis XVI pada Ogos 1792.

Paris bermandi darah, beratus-ratus individu yang dituduh sebagai anti revolusi dibunuh, Dewan Undangan diganti oleh Konvensyen Kebangsaan dan mengisytiharkan pemansuhan monarki dan penubuhan republik Perancis.

21 Januari 1793, Konvensyen Kebangsaan menjatuhkan hukuman mati terhadap Raja Louis XVI kerana pengkhianatan dan jenayah terhadap negara. Beliau dihukum bunuh dengan hukuman pancung kepala menggunakan kaedah “guillotine”

Isterinya, Marie-Antoinette yang didakwa menghabiskan wang rakyat juga mengalami nasib yang sama 9 bulan kemudian.

Selepas kematian raja, Revolusi Perancis membawa ke tahap yang paling ganas.

Pada Jun 1793, Jacobins merampas kuasa Konvensyen Kebangsaan daripada Girondins dan memulakan beberapa langkah radikal termasuk penubuhan kalendar baru dan pembasmian agama Kristian.

“Reign of Terror” dijalankan, di mana sesiapa yang disyaki menentang revolusi ini dihukum pancung. Lebih daripada 17,000 orang dibicarakan secara rasmi dan dibunuh semasa Reign of Terror, dan sejumlah yang tidak diketahui telah mati dipenjara atau tidak dibicarakan.

Oleh: Azizul Farhan

Kestabilan politik dan ekonomi ialah tunjang sesebuah negara untuk terus hidup. Dapatkan POLITIK UNTUK PEMULA sebagai panduan anda di link: bit.ly/politikuntukpemula


Pulau Borneo Mempunyai Hutan Purba Berusia 4 Juta Tahun?

Baru-baru ini, fosil daun yang ditemui dalam pulau ketiga terbesar dunia telah dikaji bagi mendedahkan hutan hujan tropika yang sekian lama mengekalkan kepelbagaian biodiversiti selama 4 juta tahun. Dalam erti kata lain, hutan hujan berusia berjuta-juta tahun ini dikaji bagi memahami bagaimana pokok-pokok ini bertahan dalam tempoh masa yang begitu lama.

Hutan yang tumbuh meliar ini terdiri dari pokok jenis dipterokarpa (dipterocarp). Spesis pokok ini mula tumbuh sekitar 2.6 hingga 5.3 juta tahun lalu. Hutan Borneo mempnyai sekitar 270 spesis pokok dipterokarpa, bermaksud pulau ini mempunyai lebih separuh dari jumlah keseluruhan spesis pokok di dunia. Dengan berhadapan ancaman yang mampu menyebabkan kepelbagaian flora dan fauna Asia terjejas, pulau Borneo menjadi peranan penting bagi mengekalkan kepelbagaian ini.

Menurut ahli paleobotani (mengkaji tumbuhan purba) bernama Peter Wilf dari Pennsylvania State University, spesis pokok dipterokarpa ini satu-satunya spesis pokok paling dominan di pulau Borneo berbanding kawasan geografi lain, setelah penemuan begitu banyak fosil pokok dipterokarpa ini.

Pokok dipterokarpa ialah antara spesis pokok tropika tertinggi dunia dengan setiap individu mempunyai ketinggian sekitar 100 meter. Namun menjadikan sebahagian spesis pokok ini sebagai fosil adalah mustahil kerana keadaan hutan dan tanah di Borneo yang begitu mendap.

Biasanya, fosil debunga digunakan sebagai sampel kajian, namun debunga spesis dipterokarpa mudah rapuh sehingga tidak mampu menggambarkan rupanya. Kemudian, mereka menemui fosil-fosil daun yang dicantum dalam batu, memudahkan kajian mereka terhadap sejarah hutan Borneo dengan jadikan fosil tersebut sebagai sampel.

Kajian yang menggunakan fosil daun dan debunga ini menunjukkan pulau Borneo ini mempunyai hutan paya bakau di kawasan rendah hutan hujan tropika dan mempunyai kepelbagaian spesis lumut dan pokok melingkar. Wilf berkata yang mereka hampir menemui bayangan apakah rupa hutan hujan tropika Borneo pada jutaan tahun dahulu. Hutannya lebih kurang seperti hutan hujan tropika sekarang walaupun kebanyakan habitat haiwan telah dimusnahkan oleh aktiviti manusia.

Hutan hujan tropika Borneo mengalami tekanan dari aktiviti pembalakan, pertanian, dan perubahan iklim. Borneo juga adalah kawasan hutan yang mempungai kadar pembasmian hutan yang tinggi, namun masih ada kawasan hutan yang dipelihara dari segala aktiviti manusia ini.

Memelihara spesis pokok dipterokarpa sangat penting untuk dilaksanakan kerana selain kepentingan dalam penyebaran debunga dan khasiat buahnya, spesis pokok ini juga berperanan sebagai perumah bagi pelbagai jenis hidupan liar dan juga tumbuhan, seperti monyet Belanda, harimau bintang, beruang matahari, dan badak sumbu.

Kini, terdapat 89 peratus dari keseluruhan spesis pokok dipterokarpa Asia berada dalam status Hampir Terancam (Near Threatened), manakala 57 peratus lagi dalam status Diancam (Endangered), Diancam Kritikal (Critically Endangered), atau Pupus (Extinct). Jika kita tidak bertindak segera, kita akan kehilangan hutan hujan tropika yang berusia 4 juta tahun ini. Maka, kita sebagai manusia yang mentadbir Bumi ini haruslah memainkan peranan penting sebagai penjaga, agar keseimbangan antara perkembangan manusia dan kepelbagaian alam flora dan fauna dapat berkekalan.

RUJUKAN:

Nield, David. 1 May 2022. Fossils of Leaves in Borneo Reveal an Ancient 4 Million-Year-Old Forest. Science Alert.


Sandakan Death March

Sebagai rakyat Malaysia sudah tentu kita banyak membaca tentang kekejaman Jepun sewaktu mereka mula-mula bertapak di bumi Malaysia suatu waktu dahulu. Jika di Malaya ramai yang dihantar ke sempadan Thailand dan Burma untuk dijadikan buruh paksa dan ada juga sejarahnya tentang mereka diceritakan.

Di Sarawak kebanyakan daripada tawanan perang juga menerima nasib yang sama namun mereka mungkin dijadikan buruh paksa di lombong-lombong antimony di Sarawak. Di Sabah juga tidak kurang deritanya tahanan perang ini dan untuk artikel kali ini, Borneo Oracle akan berkongsi sumber informasi sejarah tentang satu lagi tragedi yang menimpa nasib tahanan-tahanan perang di Sandakan, Sabah. Artikel kali ini diberikan tajuk Sandakan Death Marches 1945.

Ketika berlakunya Perang Dunia Kedua ramai tawanan perang daripada pihak tentera bersekutu iaitu daripada British dan Australia telah ditangkap oleh tentera Jepun setelah mereka kalah ketika pentempuran di Singapura pada Februari 1942. Tahanan perang ini telah dihantar oleh pemerintah tentera Jepun untuk menjadi tenaga buruh paksa bagi pembinaan landasan kapal terbang di Sabah. Tahanan perang ini telah menjadi banduan di Kem Tahanan Perang Sandakan Sabah.

Sekitar bulan Ogos 1943, bagi mengasingkan tahanan perang ini mengikut pangkat di dalam tentera, ramai diantara tahanan perang yang berpangkat Komander dan ke atasnya telah dipindahkan ke Sarawak dan menjadi banduan di Kem Tahanan Perang Batu Lintang, Kuching. Sarawak. Ini semua dilakukan oleh pihak pemerintah tentera Jepun agar tiada tahanan perang yang berani melawan penindasan mereka di Kem Tahanan Perang Sandakan, Sabah.

Selain daripada itu maka senanglah pihak pemerintah tentera Jepun mengawal tahanan perang di Sandakan sehingga mana-mana tahanan perang yang sakit juga dipaksa untuk menjadi buruh tanpa memperdulikan mereka akan hidup ataupun matil Inilah antara derita-derita yang ditanggung oleh tahanan perang sewaktu berada di Sandakan, Sabah.

Sandakan Death Marches merupakan siri perarakan berjalan kaki yang terpaksa dilakukan oleh tahanan-tahanan perang daripada Kem Tahanan Perang Sandakan ke Ranau, Sabah. Terdapat 3 siri perarakan berjalan kaki ini dan ianya dinamakan Sandakan Death Marches memandangkan di dalam siri perarakan ini seramai lebih daripada 2,000 orang tahanan perang yang menemui ajalnya.

Antara penyebab kepada kematian tahanan perang ini adalah kerana ada antara mereka menghidapi penyakit tibi, lelah serta kekurangan zat ditambah lagi perjalanan yang jauh serta faktor cuaca kerana perjalanan itu adalah satu perjalanan yang penuh onak dan berduri melalui denai-denai di celah-celah pergunungan Kinabalu Sabah. Menambah derita lagi apabila mereka juga terpaksa menghadapi seksaan daripada tentera-tentera Jepun serta catuan makanan di sepanjang perjalanan tersebut.

Fasa pertama Sandakan Death Marches berlaku pada Januari hingga Mac 1945. Fasa pertama ini adalah perjalanan yang merangkumi perjalanan darat dengan melalui tanah paya yang luas serta hutan tebal di bahagian timur Gunung Kinabalu.

Tentera Jepun telah memilih kira-kira 500 orang tahanan perang dari Sandakan untuk mengangkat bagasi dan bekalan bagi tentera Jepun yang di dalam proses pemindahan ke pantai barat Sabah. Jarak perjalanan tersebut mengambil masa kira-kira 9 hari barulah boleh mencapai Jesselton (Kota Kinabalu) tetapi dikatakan pihak tentera Jepun hanya menyediakan bekalan makanan untuk selama 4 hari sahaja kepada tahanan perang pada masa itu.

Di dalam siri fasa pertama ini ramai yang terkorban dan apabila sampai di Ranau telah diarahkan untuk membina kem sementara. Di Ranau juga tahanan-tahanan perang ini terpaksa melalui hari-hari yang sukar sehingga pada 26 Jun 1945 hanya seramai 6 orang tahanan perang yang masih hidup. 6 orang tahanan perang ini adalah 5 daripada tahanan perang dari Australia dan 1 orang daripada Koloni British juga umpama mayat hidup atau nyawa-nyawa ikan dek kerana kekurangan zat dan segalanya.

Fasa kedua Sandakan Death Marches berlaku pada 29 Mei 1945 iaitu kira-kira 600 orang tahanan perang yang terlibat. Ketika ini Pegawai Pemerintah Tentera Jepun yang berkuasa di Kem Sandakan iaitu Kapten Takakuwa Takui mengarahkan mereka untuk memulakan perjalanan ke Ranau Sabah. Anggaran tempoh masa perjalanan adalah selama 26 hari dan seperti fasa pertama, mereka juga tidak mempunyai bekalan makanan serta pakaian yang cukup untuk menghadapi perjalanan yang jauh ini.

Apabila catuan makanan habis, ada antara tahanan perang ini dipaksa untuk melakukan kerja-kerja memburu dengan dikawal rapi oleh tentera jepun sendiri. Kesemuanya dilakukan untuk survival tahanan perang itu sendiri. Ramai antara mereka juga mengalami nasib yang sama seperti tahanan perang fasa pertama yang menemui ajal kerana kurangnya makanan serta diseksa sehingga mati oleh tentera Jepun atau ditinggalkan dan dibiarkan mati akibat sakit sewaktu di dalam perjalanan.

Dari sejumlah besar kira-kira 600 banduan tersebut hanya kira-kira 183 orang sahaja tahanan perang yang berjaya sampai ke Ranau. Apabila mereka sampai di Ranau barulah mereka mengetahui hanya 6 orang sahaja survival daripada tahanan perang fasa pertama yang hidup.

Fasa ketiga Sandakan Death Marches merupakan perjalanan yang dilakukan pada 9 Jun 1945 iaitu seramai lebih kurang 800 orang yang masih lagi hidup di Kem Sandakan. Diceritakan pada masa itu terdapat kira-kira 75 orang lagi tahanan perang yang tidak berupaya untuk membuat apa-apa perjalanan kerana sakit tenat dan menunggu masa untuk terputus nyawa daripada badan.

Di ketika itu dikatakan bahawa tentera Jepun telah mengambil jalan mudah dengan menjalankan hukuman mati kepada tahanan-tahanan yang sakit ini samada ditembak mahupun dipancung kepalanya. Yang dikategorikan sebagai “sihat” pula terus diarahkan untuk memulakan perjalanan mereka ke Ranau.

Pada ketika itu juga pihak tentera Jepun telah membuat pembersihan di kem tahanan perang Sandakan dengan mengebom musnah kem tahanan tersebut untuk menghilangkan bukti kewujudan kem tahanan perang Sandakan di bumi Sabah pada waktu itu.

Apabila tentera Jepun menyerah kalah pada 15hb Ogos 1945, didapati hanya 38 sahaja tahanan-tahanan perang yang masih hidup di Kem Ranau berdasarkan kepada 3 siri fasa perarakan daripada Sandakan Death Marches. 38 orang tahanan ini juga diselamatkan oleh tentera bersekutu di dalam keadaan yang nyawa-nyawa ikan. Dikhabarkan ramai juga antara mereka yang telah berjaya melarikan diri sewaktu di dalam tahanan dan mereka dikatakan mendapat perlindungan daripada penduduk tempatan di Ranau yang menyembunyikan mereka sehingga perang tamat.

Yang terselamat inilah yang menjadi saksi kepada jenayah perang yang dilakukan oleh Kapten Takakuwa dan Kapten Watanabe Genzo yang telah didakwa melakukan pembunuhan besar-besaran keatas tahanan perang Australia dan British di bumi Borneo suatu waktu dahulu. Kedua-dua pegawai pemerintah Jepun ini didapati bersalah di Mahkamah Dunia dan telah dihukum tembak sampai mati pada 6 April 1946 bagi Kapten Takakuwa manakala Kapten Watanabe Genzo dihukum gantung sampai mati pada 16 Mac 1946. Bagi mengenang mereka yang terkorban sewaktu Sandakan Death Marches ini juga pada tahun 1962, Kerajaan Koloni British Borneo yang memerintah Sabah pada masa itu telah membina sebuah tugu memorial di Kundasang, Sabah.

Inilah sekelumit ruang informasi sejarah mengenai satu tragedi yang menimpa tahanan-tahanan perang sewaktu pendudukan Jepun ketika Perang Dunia Kedua berlangsung. Tahanan-tahanan perang yang menjadi penghuni bagi Kem Tahanan Perang Sandakan telah menjalani satu penghidupan yang perit malah tragedi Sandakan Death Marches 1945 merupakan antara sejarah hitam yang mewarnai dunia pendudukan Jepun di Borneo.

Inilah antara sejarah yang tidak begitu diketahui oleh kita sebagai rakyat Malaysia amnya, bangsa Sabah dan bangsa Sarawak khususnya biarpun ianya terjadi di bumi kita dua negeri Malaysia di Pulau Borneo. Walaupun rata-rata mereka yang terlibat adalah tahanan perang tentera daripada angkatan tentera bersekutu iaitu Australia dan British namun lokasinya berlaku di bumi kita berpijak iaitu Pulau Borneo.


Messiah – Cerita Mengenai Kedatangan Kedua Nabi Isa A.S?

Messiah – satu siri Netflix yang menjadi kontroversi awal trailernya keluar apabila ada orang kaitkan dengan Al-Masih Ad-Dajjal dan juga Nabi Isa A.S. Bagi aku, cerita ni sangat provokatif kepada mereka yang tak biasa membaca wadah-wadah teologi dan perbandingan agama.

Tapi bagi seorang yang masa remajanya mengabadikannya waktu-waktunya membaca buku-buku akhir zaman, cerita ni agak membawa aku ke klimaks kepuasan dalam percubaan untuk dekod-dekod setiap mesej dalam kisah ni. Jadi, aku akan kongsikan dengan kalian apa yang aku faham mengenai wadah Messiah ini.

Aku tak tahu nak panggil lelaki dalam cerita ni sama ada dia Dajjal atau Nabi Isa A.S atau Al-Mahdi. Maklumat tidak lengkap dan penamatnya yang cliff-hanger memberi petanda akan ada musim kedua. Cerita ini menyediakan perspektif dari seorang yang memandangnya sebagai “the greatest con-man ever lived” yang berjaya menyakinkan dunia bahawa dia ialah seorang Messiah akhir zaman.

Juga pada perspektif seorang believer. Tetapi dia dikatakan muncul di sebuah menara putih di Damsyik dalam jubah kuning, dan dalam tradisi Islam, memang ia prophecy kedatangan Nabi Isa A.S. Believer dari kalangan umat Islam dan umat Kristian. Barangkali dua umat ini diangkat kerana mereka berkongsi kepercayaan Nabi Isa A.S akan kembali semula pada akhir zaman nanti.

Dan kemudian, lelaki ini menunjukkan keajaiban-keajaiban yang pernah ditunjukkan oleh Nabi Isa A.S pada kedatangannya dulu kepada Bani Israel dan Empayar Rom. Membangkitkan orang yang dah mati, berjalan atas air, atau mengubati penyakit kusta (dalam kes lelaki ini di zaman moden, memandang Kusta dah ada ubat, jadi dia mengubati penyakit Kanser).

Dan pengerakan lelaki yang dipanggil Al-Masih ini sangat strategik. Dia tidak bergerak dengan membabi-buta. Dia memunculkan diri ditengah-tengah masyarakat Islam yang dah lama berperang dengan Israel dan juga ISIL. Masyarakat Islam yang sangat desperate yang memerlukan sebuah figura penyelamat yang mampu membawa keluar mereka keluar dari segala konflik yang dah berakar puluhan, malahan beratus tahun.

Masyarakat seperti ini apabila melihat seorang lelaki yang pesonanya seperti Imam Mahadi yang mereka baca dalam teks-teks agama Islam tentang penyelamat umat Islam pada akhir zaman ini akan cepat teruja. Pada saat yang desperate ditekan oleh saudara seagama sendiri macam ISIL yang menindas dengan kejam, dan si kafir Yahudi penghaus darah seperti Israel, semangat jihad itu akan terbakar. Dan lelaki itu, begitu lancar menutur hadis-hadis dan berhujah menggunakan Ayat Al-Quran. Umat Islam ni kalau jumpa pesona penunggang agama macam ni, senang cair.

Maka kedatangan lelaki ini berjaya memberi harapan baru. Maka berduyun-duyunlah orang Arab Islam Palestine-Syria mengikuti mamat ni selepas melihat keajaiban dia berjaya bertahan dalam ribut pasir selama 30 hari tanpa mati, makan dan minum. Lelaki ni dalam waktu sekejap, menjadi simbolik kepada intifada pertama di Palestine selepas 20 tahun intifada terakhir berlaku. Tentunya, ia berlaku selepas lelaki itu menghidupkan seorang kanak-kanak Islam yang matinya ditembak Yahudi Israel di Temple Mount, Baitulmaqdis.

Dan kemudian, sasaran si lelaki ini ialah kawasan The Bible Belt. Kawasan di Amerika Syarikat dimana penduduknya masih lagi kuat kepercayaan pada agama Kristian. Jadi, pergi ke situ lebih mudah mengumpulkan pengikut berbanding dia ke kawasan seperti California dan New York di mana populasi disitu sama ada sudah jadi sekular, jauh dari gereja, ataupun sudah menjadi atheist dan mengangkat Sains sebagai agama baru.

Berjalan atas air pun belum tentu berjaya menyakinkan mereka. Menghidupkan orang mati pun mereka akan mula berspesikulasi helah-helah yang boleh digunakan oleh si-penyilap mata. Mereka dah diajar untuk skeptik pada apa-apa unsur yang menyalahi rasional akal, tidak dapat diuji dengan bukti emperikal.

Meskipun sedemikian, si Al-Masih ini tetap melakukan pesona yang menggegar dunia. Bayangkan berjalan kaki di atas air, sambil dirakam oleh media-media dan disaksikan ribuan pengikutnya. Dibuatnya pula ditempat yang menempatkan patung Abraham Lincoln, insan yang membebaskan USA dari perhambaan,

Lincoln Memorial, dan obelisk putih yang dipanggil sebagai Washington Monument yang dibina mengingati George Washington, bapa pengasas US dan Reflecting Pool dipilih sebagai lokasi menapak di atas air seolah-olah membawa kepada sebuah mesej.

“Seperti mana Abraham Lincoln, aku datang sebagai pembebas baru kalian wahai umat akhir zaman daripada perhambaan akhir zaman yang menyedihkan seperti harta, wang ringgit, perempuan dan takhta. Seperti mana bapa pengasas kalian si Washington, aku akan mengasaskan sesuatu yang baru di bumi Amerika ini. Kalian harus cerminkan diri kalian semula untuk memahami mesej aku ini.”

Pengakhiran cerita ini membawa kita kepada sebuah babak di mana anak murid si lelaki dipanggil oleh Al-Masih ini berjaya selamat daripada pengeboman berani mati di Palestine ketika menyampaikan mesej mengenai Al-Masih, manakala si lelaki Al-Masih tadi terselamat dari nahas kapal terbang yang membunuh, bahkan menghidupkan dua orang penumpang yang sepatutnya dah mati.

Terus aku berspesikulasi, untuk apa babak-babak dan plot dibina begitu rapi untuk si pemuda bernama Jibril Hassan tu? Kalau dia tak sepenting dengan watak lelaki mendakwa dirinya Nabi Isa A.S, dia tak akan pembinaan watak dan plot sehebat ini. Apakah nanti dia ajan jadi nemesis utama kepada Al-Masih dalam musim yang akan datang?

Apakah dia sebenarnya Al-Mahdi sebab dia selamat dalam keadaan yang juga dibelenggu keajaiban saat semua penghuni masjid itu mati? Apakah sebenarnya lelaki yang didabik sebagai kedatangan kedua Al-Masih sebenarnya dajjal?

Fakta menarik, lelaki yang mendakwa dirinya Nabi Isa A.S ini datangnya dari bumi Iran. Dajjal dalam hadis nabi dikatakan berasal dari Iran juga. Lebih tepat, Asfahan, dari sebuah perkampungan Yahudi. Dan si lelaki mendakwa dirinya sebagai Nabi Isa A.S dalam kisah ini pula seorang Yahudi!

Lain-lain, aku boring dengan side story watak-watak lain yang macam takde guna langsung kepada perkembangan cerita. Dibuang benda tu, dan dilajukan sikit pace cerita dia, dah perfect dah cerita ni.

Apa-apa pun, 7/10 daripada aku.


Black Dan Suicide Culture Di Korea Selatan

Apa sebab utama aku tulis artikel ni? Aku terkejut… tak pernah dalam hidup aku tengok cerita yang kebanyakan karakternya terfikir nak bunuh diri dan cuba bunuh diri… Shocking!

Aku bukan peminat K-pop, apatah lagi menonton drama bersiri Korea yang berepisod-episod. Filem perang Korea jer yang aku layan macam Taegukgi, The Front Line, itupun jarang-jarang, tetapi atas saranan manja si isteri, aku cubalah tengok episod 1 drama Black.

“Oppaaaa… Oppaaaaa… Oppa kena tengok cerita ni,” rengeknya… huh.

“Oklah unnie, satu episod jer yea Oppa Oppo tengok…”

Penyudahnya, habis 18 episod aku layan, aigoo…. Ceritanya kompleks semacam, plotnya bolehlah aku ringkaskan sebagai ‘scattered but engaging’, tetapi cukup menarik minat aku untuk tengok episod seterusnya. Heronya hensem, patutlah terjerit-jerit aweks Malaya bila oppa-oppa ni mai Malaysia… kalau aku jadi awek-awek ni… boleh jadi aku pun guling-guling sawan atas tanah sama.

Ceritanya tentang seorang gadis yang boleh melihat bayang-bayang hitam ‘grim reaper’ yang nak mencabut nyawa manusia. Dalam erti kata yang lain, Kang Ha Ram (dah nama dia macam tu) boleh tahu bila seseorang tu akan mati dan bagaimana orang tu mati. Dan seterusnya…. tengok sendirilah weh, ni bukan review filem!

Seperti yang aku katakan sebentar tadi, ada elemen cerita ni yang disturbing, yang ‘mengganggu’… yang aku rasa tak approriate… yang gelap, yang… Black. Apa elemen tu? Elemen bunuh diri! Dari episod 1 sampailah episod 18, ada sahaja elemen bunuh diri yang ditonjolkan.

Ada yang cuba bunuh diri… dan berjaya mati
Ada yang cuba bunuh diri… tapi tak mati
Ada yang nak bunuh diri… tapi tak jadi
Ada yang nak kena bunuh tapi plan bagi nampak macam bunuh diri… nasib baik tak mati,
Ada yang memang kena bunuh dan bagi nampak macam bunuh diri…

Aku kata, gilalah… culture suicide ni memang menebal dalam masyarakat Korea Selatan. Memang aku selalu dengar penyanyi, pelakon dan pemimpin politik bunuh diri, dan aku boleh rasakan bunuh diri tu dah jadi ‘culture’, tetapi bila aku tonton drama Black ni baru aku betul betul betul betul faham yang bunuh diri ini adalah ‘dark culture’, penyakit sosial yang dah sebati dan menjadi kebiasaan masyarakat di sini. Sebab apa aku kata begitu? Sebab kalau dah hampir setiap episod ada elemen bunuh diri, itu maknanya cara menamatkan riwayat hidup seperti ini adalah suatu kebiasaan dan ‘diterima’ sebagai norma kehidupan masyarakat di negara itu… how sad!

Punyalah aku terdisturb sampai aku buka laptop dan buat sedikit study tentang kisah bunuh diri di Korea Selatan, dari segi statistiknya, dari segi falsafah dan prejudis, stigma masyarakatnya. Ini yang aku nak share sebenarnya, bukan review drama Black tu.

Let’s dive right in…

Statistik menunjukkan peningkatan serius 3 kali ganda kes bunuh diri di Korea Selatan sejak 25 tahun yang lalu. Mengikut data OECD (Organization for Economic Co-operation and Development), Korea Selatan mencatat kadar kes bunuh diri tertinggi (2013 atau tahun tersedia terkini) dalam kalangan negara-negara OECD, dengan kadar 29.1% daripada jumlah 100,000 populasi. Tempat kedua milik Rusia pada kadar 21%, jauh ditinggalkan Korea Selatan. Data WHO (World Health Organization) pula meletak Korea Selatan antara 5 negara tertinggi kes bunuh diri!

Itu statistik… yang aku lebih berminat sebenarnya berkait rapat dengan persoalan mengapa bunuh diri menjadi trend gelap orang Korea? Apakah punca ‘kecelaruan’ dalam masyarakat ini yang menyebabkan bunuh diri menjadi opsyen utama?

Ok… sekarang kita masuk part boring iaitu membincangkan apa sebab orang Korea Selatan suka bunuh diri berdasarkan kajian pakar-pakar yang aku baca.

Kalau tengok berita dan baca artikel biasanya kadar bunuh diri yang tinggi di Korea Selatan dikaitkan dengan budaya kerja yang gila stress, peer-pressure dan conformity pada status sosial yang tak terkawal. Tapi, bukankah situasi ini ada di mana-mana dan tidak eksklusif pada Korea Selatan sahaja?

Menurut Ben Park di dalam artikel yang bertajuk Cultural Ambivalence And Suicide Rates In South Korea, beliau ada menerangkan tentang teori yang beliau namakan sebagai ‘collective cultural ambivalence’. Teori ini secara ringkas menyatakan bahawa pertembungan ‘individualisme’ (budaya barat) dan budaya tradisional Confucianisme timur (atau konservatif timur secara amya) telah menyebabkan berlakunya ketidakseimbangan budaya orang Korea secara kolektif. Ketidakseimbangan budaya ini pula menjadi kecelaruan identiti, yang kemudiannya menjadi sebab utama berlakunya peningkatan kes bunuh diri.

Teori ‘collective cultural ambivalence’ ini pula secara kasarnya ada kena-mengena dengan Teori Durkheim Suicide yang dipopularkan oleh Èmile Durkheim pada tahun 1951. Kalau nak mengkaji isu suicide, Teori Durkheim pastinya kalian akan jumpa, tak boleh lari.

Èmile Durkheim di dalam kajiannya yang bertajuk ‘Suicide’ (1951) menyatakan bahawa…

‘Keinginan manusia dan keupayaan untuk memenuhi keinginan tersebut tiada batasnya. Dan kerana keinginan yang tiada batas inilah yang menyebabkan manusia itu meletakkan dirinya senantiasa di dalam keadaan tidak puas hati dan tidak gembira’.

Tambah Èmile lagi, manusia perlu ‘bersederhana’ dalam bercita-cita dan masyarakat memainkan peranan penting dalam menentukan tahap atau standard yang sesuai secara kolektif. Kalau society letak standard tinggi melampau, ala-ala high taste, maka secara tak sengaja masyarakat itu secara kolektifnya juga meletak satu tekanan ke atas diri mereka sendiri. Apa akan jadi jika individu gagal memenuhi standard ini? Bunuh diri jalan yang mudah… Itu kata Teori Durkheim.

Sekarang kita converge fokus kita kepada masyarakat Korea. Kenapa mereka terlalu ke depan dalam ‘acara’ bunuh diri ini?

Krisis Ekonomi 1997. Ya, krisis ini dikatakan bermulanya trend serius bunuh diri di Korea Selatan. Walaupun peningkatan kecil terjadi sejak 1993, krisis ekonomi ini menyaksikan bunuh diri menjadi satu endemik yang mencengkam masyarakatnya. Bayangkan, negara ini tidak pernah melalui zaman gawat ekonomi sejak tertangguhnya Perang Semenanjung Korea, tiba-tiba ekonomi mereka tertonggeng gara-gara krisis mata wang. Unemployment rate naik 300%, GDP jatuh dari yearly 5-10% kepada -6.7%. Setahun kemudian (1998), kadar bunuh diri melonjak naik (rujuk graf disertakan).

Tetapi Krisis Matawang Tun M vs George Soros ini ada efek jangka panjangnya. Di Korea Selatan (mungkin juga di mana-mana), jurang antara golongan kaya dan tak berapa kaya telah melebar. Jurang ini menyebabkan golongan marhaen semakin terhimpit, dan tekanan semakin terasa.

Menariknya… menurut Durkheim, jika benar krisis ekonomi menyebabkan kes bunuh diri meningkat, kenapa waktu ekonomi baik dan bullish pun kejadian bunuh diri terus meningkat? Jawapannya, ia bukan kerana krisis ekonomi (per se) tetapi ia disebabkan oleh DISTURBANCE OF COLLECTIVE ORDER (gangguan kepada status quo).

‘Gangguan sosioekonomi’ ini, termasuk juga penstrukturan semula ekonomi dan politik selepas zaman kejatuhan menyebabkan sebahagian individu ketinggalan dan gagal beradaptasi. Mereka ini berpotensi membunuh diri.

Itu cerita ringkas dari sudut kajian Durkheim. Kalau nak baca lebih lanjut, cari jurnalnya dan baca. Tajuk penuh ada di bahagian rujukan. Apa pula kata Ben Park dari sudut ‘collective cultural ambivalence’ yang lebih mengkhusus tentang Korea?

Teori Ben Park ini mudah sahaja untuk difahami. Masyarakat Korea secara tradisionalnya mengamalkan saranan dan ajaran Confucianisme sejak sekian lama. Apabila Korea Selatan mula ‘membaratkan’ ekonomi mereka sekitar tahun 1960-an, nilai budaya barat perlahan-lahan telah meresap ke dalam masyarakat ini, tetapi demi kemakmuran sosioekonomi, politik dan pemodenan negara, budaya baru yang berlawanan dengan nilai-nilai Confucianisme diterima pakai, malah dianggap perlu dan diintegrasi ke dalam fabrik halus kehidupan masyarakat Korea Selatan. Menurut beliau lagi, budaya tradisi masyarakat timur (Korea) yang mementingkan hubungan kolektif sosial dan hidup bermasyarakat semakin terhakis dek kerana nilai budaya barat yang lebih mementingkan individualisme.

Akibat daripada ‘collective cultural ambivalence’, kekeliruan identiti budaya terjadi seperti yang dikatakan awal tadi.

Satu lagi faktor penyebab yang jarang dibahaskan adalah gender discrimination. Paska Perang Korea, lebih ramai wanita terlibat dalam aktiviti sosioekonomi. Seperti juga negara-negara lain di dunia, lelaki mendominasi pelbagai aspek kehidupan di negara ini sejak sekian lama. Peningkatan keterlibatan wanita dalam aspek sosioekonomi dan politik antara penyumbang meningkatnya kes bunuh diri di kalangan wanita.

Apa yang aku belajar tentang kisah bunuh diri orang Korea ini, supaya kita tak mengikut jejak langkah mereka?

1. Jika di Korea Selatan, nilai budaya timur melalui Confucianisme itu penting, di Malaysia nilai-nilai budaya yang berlandaskan agama perlu dititik beratkan, perlu dihayati dan diikuti. Berpegang pada agama itu penting!

2. Kedua ialah isu ‘managing expectation’. Dalam era konsumerisme yang melampau dan ketagihan tular/viral, masyarakatlah yang patut dipersalahkan kerana mengagungkan materialisme. Kita sepatutnya lebih bersederhana dan bunuh diri boleh dielakkan jika masyarakat memainkan peranan yang lebih BERTANGGUNGJAWAB dalam ‘managing expectation’ ini. Dulu tudung beli pasar malam sahaja, sekarang tidur dalam khemah untuk beli tudung berjenama… Ini standard sosial yang kita secara tak sedar (subconscious) sedang terapkan dalam masyarakat kita.

3. Bila pemimpin mengatakan bahawa ‘kita perlu menjadi negara maju dengan acuan sendiri’, kalimah-kalimah ini ada benarnya. Ketidakseimbangan budaya yang dialami oleh Korea Selatan boleh dielakkan jika kita lebih berhati-hati dalam menongkah arus pemodenan.

4. Tidak semua budaya dan cara hidup negara Chaebol yang maju ni kita boleh tiru bulat-bulat.

Sekian

Rujukan dan bacaan lanjut;

1. Cultural Ambivalence And Suicide Rates In South Korea, B.C. Ben Park, 2012

2. Suicide: A Study In Sociology, Èmile Durkheim, 1951

3. Suicide In South Korea: Revisiting Durkheim’s Suicide, Timothy Kang, 2017

4. Changes In South Korean Urbanicity And Suicide Rates: 1992 To 2012, Chee Hon Chan et al, 2015

5. Characteristics Of Methods Of Suicide Attempts In Korea: Korea National Suicide Survey (KNSS), Bora Kim et al, 2015

6. http://www.who.int/mental_health/prevention/suicide/suicideprevent/en/

7. https://read.oecd-ilibrary.org/economics/oecd-factbook-2015-2016/suicide-rates_factbook-2015-graph184-en#page1

8. http://english.chosun.com/m/svc/article.html?contid=2017051900779&Dep0=www.google.com


Granada: Wilayah Terakhir Umat Islam Di Sepanyol

Bila
angkatan perang Bani Umayyah pimpinan Tariq bin Ziyad tiba di pesisir pantai
Sepanyol pada tahun 711 Masihi, ia sebenarnya menandakan permulaan penguasaan
umat Islam ke atas bumi tersebut. Selama lebih 700 tahun, bumi Sepanyol atau
Andalusia ditadbir dengan baik oleh umat Islam. Tetapi semua itu berubah
selepas kejatuhan Granada ke tangan Raja Ferdinand dan Ratu Isabella dari
Aragon pada tahun 1492 kerana ia turut menandakan bermulanya cita-cita
imperialisme negara-negara Eropah terutama Sepanyol ke luar benua berkenaan
termasuk Dunia Baru dan Kepulauan Nusantara.

Titik awal kejatuhan

Peristiwa
kejatuhan Granada dan Andalusia secara keseluruhannya bukan bermula pada abad
ke-15 tetap sudah bermula sejak abad ke-11 lagi. Ini bermula selepas
kemangkatan khalifah terakhir Bani Umayyah di Andalusia, al-Mansur pada tahun
1002 selepas memerintah Andalusia selama 24 tahun. Sejak itu, Andalusia yang
disatukan di bawah pemerintahan Bani Umayyah berpecah kepada 30 negeri kecil di
mana mereka saling berperang sesama sendiri sehingga menjadi buah catur
kerajaan-kerajaan Kristian yang mahu mendapatkan semula Sepanyol dari tangan
umat Islam.

Perpecahan
sebegini bagaimanapun dapat dibendung semasa era dua buah kerajaan iaitu
Al-Murabitun dan Al-Muwahidun. Kerajaan al-Murabitun di Sepanyol diasaskan oleh
Yusuf bin Tashfin pada tahun 1090. Baginda bukan saja berjaya menyatukan
Sepanyol tetapi juga menjadi duri dalam daging kepada kerajaan-kerajaan
Kristian di Sepanyol ketika itu. Apabila kuasa kerajaan berkenaan semakin
pudar, giliran al-Muwahidun pula mengambil alih tampuk pemerintahan dan
meneruskan rentak cemerlang yang ditinggalkan kerajaan al-Murabitun. Antara
pencapaian mereka ialah berjaya menewaskan pasukan besar Kristian di Alarcos pada
tahun 1195. Tetapi kerajaan berkenaan turut dihantui oleh masalah perpecahan
dalaman dan reputasi mereka musnah selepas tewas di Las Navas de Tolosa pada
tahun 1212, satu kekalahan yang memalukan umat Islam ketika itu.

Sejak
itulah, kerajaan-kerajaan kecil di Andalusia saling berperang sesama sendiri
dan ada ketikanya, sanggup berpakat dengan kerajaan Kristian untuk memerangi
jiran mereka sendiri. Ini mengakibatkan satu per satu negeri jatuh ke tangan
kerajaan-kerajaan Kristian sepanjang abad ke-13. Satu-satunya kerajaan yang
menongkah arus dan dapat bertahan dari asakan mereka ialah Granada dan ia
menjadi tumpuan umat Islam yang melarikan diri selepas wilayah kediaman mereka
jatuh ke tangan kerajaan Kristian Sepanyol. Granada dijatuhkan sedikit demi
sedikit pada tahun 1480-an sebelum akhirnya tumbang pada tahun 1492.

Selepas
kejatuhan banyak wilayah Islam seperti Valencia dan Cordoba di tangan kerajaan
Kristian Sepanyol, Granada yang sudah menikmati pembangunan sehingga menjadi
bandar kelima terbesar di Sepanyol ketika itu menerima lebih ramai penduduk
yang melarikan diri dari keganasan jentera perang kerajaan-kerajaan tersebut.
Dan bagi sesiapa yang melihat keindahan bandar berkenaan, ia mengingatkan ramai
terhadap bandar Damsyik di Syria. Wilayah tersebut pernah dikuasai Bani
Umayyah, Bani Hud dan akhir sekali Dinasti Nasrid yang diasaskan oleh Muhammad
bin al-Ahmar. Dinasti Nasrid memerintah wilayah berkenaan sehinggalah ia jatuh
ke tangan kerajaan Aragon pada tahun 1492. Granada dilihat sukar ditembusi
berikutan kedudukannya di tempat yang berbukit, kawasan pedalaman hanya boleh
dilalui oleh beberapa jalan gunung dan laluan mencabar yang dikawal oleh istana
atau bandar-bandar berkubu. Dan pelabuhannya di kawasan berbatu sepert Malaga
dan Almeria tidak memberi akses mudah kepada sesiapa yang hendak pergi ke
kawasan pedalaman. Bagi penduduk Granada sendiri, mereka bersedia
mempertahankan wilayah berkenaan kerana inilah wilayah terakhir dikuasai umat
Islam di Semenanjung Iberia.

Granada mula
mencapai kegemilangannya semasa pemerintahan Dinasti Nasrid di mana pelbagai
jenis barang tekstil dieksport ke luar, pembinaan saluran pengairan dan
aktiviti pertanian rancak dijalankan. Tetapi semua ini dimulakan menerusi
pembinaan Alhambra oleh pengasas dinasti berkenaan, Muhammad bin al-Ahmar. Pada
awalnya, ia dibina sebagai sebuah kubu pertahanan bersesuaian dengan kata-kata
yang menjadi pegangan baginda, “Tiada penakluk selain Allah.” Ia berkemampuan menempatkan
tentera seramai 40,000 orang. Tetapi lama-kelamaan, selepas menjalani proses
penambahbaikan, ia menjadi tumpuan ramai termasuk Charles V. Semasa meninjau
kawasan sekitar dari tingkap balkoni istana berkenaan, baginda bertitah,
“Betapa malanglah manusia yang kehilangan semua ini!”

Reconquista

Selepas
Gibraltar jatuh ke tangan Ferdinand IV dari Castille pada tahun 1309, baginda
menghalau keluar penduduk Islam dari Gibraltar. Antara yang terkesan dengan
insiden ini seorang lelaki tua yang menghadap baginda sambil berpaut pada
sebatang tongkat. Lelaki berkenaan berkata, “Raja Castille, apalah salah patik
terhadap tuanku? Moyangmu menghalau patik keluar dari Seville. Kemudian nendamu
Alfonso menghalau patik keluar dari Xerez dan ayahandamu menghalau patik dari
Tarifa. Kemudian patik tiba di sini dengan harapan mahu mati dengan aman tetapi
kebencian tetap mengikuti patik. Beritahu patik satu tempat di mana patik boleh
mati tanpa gangguan orang Kristian.” Ferdinand IV dengan biadap bertitah,
“Lintasilah laut lepas itu.” Ini merupakan satu bentuk ekspedisi Reconquista
pertama iaitu mendapatkan semula wilayah Sepanyol dari tangan umat Islam.
Aktiviti Reconquista ini bukan saja menghalau umat Islam keluar dari Iberia
tetapi juga menindas dan mengeluarkan mereka dari Afrika Utara juga.

Jika anda
merasakan tiada sebarang penindasan ke atas umat Islam selepas kerajaan
Kristian kembali berkuasa, anda salah. Di wilayah utara misalnya di mana mereka
menetap di bawah pentadbiran kerajaan Kristian, orang Islam dan Yahudi dipaksa
berlutut setiap kali paderi membawa air suci melalui kawasan mereka. Jika
mereka gagal berbuat demikian, mereka akan dipukul oleh orang ramai. Di Aragon,
sesetengah penduduk bertindak biadap dengan mendirikan rumah di atas kawasan
perkuburan umat Islam yang sudah wujud beberapa lama. Ada yang bertindak lebih
berani dengan menukar kawasan perkuburan sebagai rumah pelacuran. Selain itu,
orang Islam dan Yahudi turut dipaksa memakai kippa dan serban berwarna biru
bersaiz buah oren dan dipaksa menghadap sekumpulan kanak-kanak di mana mereka
dihina dan diketawakan. Semua ini digerakkan oleh polisi gereja ketika itu
sebagai cara mengukuhkan kedudukan Kristian di Eropah terutama Sepanyol.

Reconquista
tidak hanya tertumpu di Sepanyol sahaja tetapi turut dilebarkan ke
negara-negara Afrika Utara. Pada tahun 1260, armada laut Alfonso X menyerang
pelabuhan Sale dan berjaya kembali dengan rampasan harta perang dan tawanan
perang yang ramai. Apa yang dilakukan Alfonso X bukanlah sesuatu yang baru
kerana ia pernah digerakkan oleh Raja Louis IX dari Perancis ke atas Tunisia
dan meneruskan cita-cita Ferdinand III yang mahukan beberapa wilayah Afrika
menjadi milik kerajaan Castille. Gerba dan Qarqannah di Tunisia merupakan
wilayah utama Aragon di Afrika selepas ditawan antara 1284 hingga 1286. Ini
kemudiannya disusuli oleh Ceuta yang jatuh ke tangan Portugal pada tahun 1415,
Melilla (Sepanyol/1497), Oran (1505) dan akhirnya, kawasan-kawasan lain di pesisir
Afrika Utara. Bagi memastikan agenda mereka ini tidak bertindih antara satu
sama lain, Dinasti Castille dan Aragon turut memeterai perjanjian bagi
menentukan wilayah yang tertakluk di bawah pengaruh mereka termasuk Perjanjian
Monteagudo yang dimeterai pada tahun 1291. Perjanjian sebegini menyebabkan
penduduk-penduduk Islam sentiasa terdedah kepada ancaman lanun berlesen yang digerakkan
oleh kerajaan-kerajaan ini.

Bagi
Ferdinand dari Aragon, penguasaan mereka ke atas Granada seharusnya tidak
berhenti di situ saja. Ini menyebabkan angkatan perangnya meluaskan serangan ke
atas Afrika Utara di mana satu persatu wilayah Islam jatuh sama ada ke tangan
Portugal atau Sepanyol. Cita-cita mereka mudah saja, menjarah kekayaan
wilayah-wilayah ini, memaksa penduduknya murtad dan menganut agama Kristian
atau berhadapan prospek dibunuh dan bandar mereka dibakar. Namun,
kerajaan-kerajaan ini berhadapan dengan tentangan sengit penduduk tempatan yang
enggan membiarkan identiti dan agama mereka dirobek begitu saja.

Skrip di
Afrika Utara ini sangat berbeza dengan skrip pertembungan orang-orang Eropah
dengan orang-orang tempatan di Amerika Utara dan Amerika Tengah. Pertembungan
sebegitu mengakibatkan lebih 80 hingga 90% populasi mereka hilang sama ada
dibunuh atau mati akibat wabak penyakit yang dibawa orang Eropah. Tetapi itu
tidak menghalang kuasa-kuasa Eropah memperdagangkan penduduk di Afrika sebagai
hamba di mana sehingga abad ke-18 menyaksikan lebih 100 juta orang Afrika mati
akibat perhambaan. Dan tidak seperti populasi orang tempatan di Amerika Utara
dan Amerika Tengah, penduduk Islam mendapat bantuan bukan saja oleh pemerintah
tempatan tetapi juga satu kuasa baru yang muncul di Anatolia, Turki Uthmaniyah
terutama selepas menawan Constantinople pada tahun 1453. Dari situlah,
berlakunya pertembungan sengit membabitkan kuasa-kuasa ini bukan saja di Laut
Mediterranean tetapi juga sehingga ke rantau Nusantara terutama pada awal abad
ke-16.

Granada

Cubaan
menakluk Granada sudah digerakkan sejak awal abad ke-14 lagi tetapi sentiasa
berakhir dengan kegagalan. Namun, semua itu dicemari bukan saja dengan isu
perebutan takhta membabitkan anggota Dinasti Nasrid tetapi juga godaan yang
dilontarkan kerajaan Castille dan Aragon kepada sesiapa saja yang mahu membantu
mereka. Selain masalah dalaman yang membelenggu Dinasti Nasrid, dinasti ini
juga terganggu akibat pemerintah yang lemah dan pukulan psikologi yang
dilemparkan pihak Kristian menerusi kemenangan mereka dalam Perang Sungai
Salado yang berlaku pada tahun 1340. Kejayaan menawan garison pertahanan Tarifa
dan membunuh ramai tentera Islam merupakan satu kejayaan besar bagi pihak
Castille selepas kemenangan di Las Navas de Tolosa satu kurun sebelumnya. Isu
perebutan takhta dilihat semakin meruncing sehingga ke tahap berlakunya
pembunuhan. Sultan Yusuf I misalnya mangkat akibat dibunuh pada tahun 1354.
Begitu juga dengan individu bertanggungjawab merampas kuasa dari Sultan
Muhammad V, Ismail II yang dibunuh bagi membolehkan baginda berkuasa tanpa
sebarang gangguan.

Selain isu
perebutan takhta dan masalah dalaman yang melanda Granada, Granada turut
diancam oleh pakatan kerajaan Kristian dengan bala tentera Mongol pimpinan
Timurlaine. Rancangan sebegini sebenarnya sudah dirancang pada akhir abad ke-14
dan awal abad ke-15 di mana mereka mengancam kedudukan Granada di Barat
sementara tentera Mongol mengancam kedudukan Uthmaniyah di sebelah Timur.
Mereka sudah berpakat untuk sama-sama menyerang kedua-dua kawasan ini bagi
menamatkan terus duri dalam daging terhadap kedua-dua kerajaan ini. Tetapi
rancangan tersebut terbantut selepas Timurlaine mangkat pada tahun 1405 semasa
merancang menyerang China.

Tetapi, itu
sama sekali tidak mematahkan rancangan Aragon dan Castille untuk memusnahkan
Granada. Mereka mengancam kestabilan wilayah berkenaan dengan melancarkan
serangan hendap, merosakkan tanaman dan mencuri haiwan ternakan penduduk.
Kempen mereka turut disokong oleh pihak gereja yang melarang sebarang jualan
barang terhadap penduduk beragama Islam. Malah, mereka menekankan kempen
penawanan Granada ini sama penting dengan kempen perang salib untuk merampas
Baitulmaqdis yang digerakkan beberapa abad sebelumnya.

Di sebalik
kekalahan dan kehilangan wilayah yang teruk, masih ramai yang berjuang
habis-habisan mempertahankan Granada. Ini menyebabkan Ferdinand dari Aragon
terpaksa menanti selama 10 tahun sebelum berjaya merampas wilayah berkenaan
pada tahun 1492. Dan siapa sangka, pertempuran membabitkan pemerintah Granada,
Boabdil dengan bapa saudaranya, Muhammad al-Zenghal yang terus menentang pihak
Kristian membawa kepada kejatuhan wilayah berkenaan. Boabdil yang dianggap
lemah digula-gulakan dengan janji kewangan untuk mengalahkan angkatan perang
al-Zenghal dan seterusnya melemahkan kekuatan umat Islam yang berkubu di
Granada. Selain digula-gulakan dengan janji kewangan, mereka juga dijanjikan
keamanan dan keselamatan sekiranya menyokong baginda. Tindakan Boabdil ini
mencetuskan perpecahan dalam kalangan umat Islam dan mencetuskan perang saudara
antara mereka.

Tetapi
tindakan Boabdil yang menyerahkan Granada tanpa melawan kepada angkatan perang
Ferdinand dan Isabella merupakan satu detik yang memalukan. Ini kerana baginda
sekali lagi digula-gulakan dengan janji penduduk tidak akan diapa-apakan dan
harta mereka tidak akan dirampas. Selain itu menerusi perjanjian rahsia ini,
baginda juga diberi satu wilayah kecil di Alpujarras di selatan Granada dan
dibayar 30,000 wang emas. Bagi Aisha, bonda Boabdil menganggap apa yang
dilakukan puteranya sesuatu yang memilukan. Maka, terkeluarlah kalimah-kalimah
ini, “Menangislah seperti seorang wanita untuk apa yang kamu tidak boleh
pertahankan seperti seorang lelaki.”

Penindasan dan pengkhianatan

Jika Boabdil
merasakan perjanjian tersebut akan dihormati oleh Aragon dan Castille, baginda
salah. Sejak itu, penduduk Islam dan Yahudi sentiasa ditindas oleh kerajaan
Kristian di mana perjanjian dimeterai sebelum ini boleh diibaratkan seperti
menanam tebu di tepi bibir. Masjid dimusnahkan, penduduk dipaksa murtad dan
memeluk agama Kristian atau diseksa sehingga mati atau murtad. Ia sesuatu yang
amat menyedihkan yang menimpa penduduk Islam di Sepanyol ketika itu. Tetapi, cita-cita
Aragon tidak terhenti setakat Granada dan proses kristianisasi di Afrika Utara
sahaja, baginda mahukan tenteranya mengulangi kejayaan menawan Baitulmaqdis.
Namun, di sebalik kedudukan kerajaan Uthmaniyah yang jauh, itu tidak menghalang
mereka membantu wilayah-wilayah di Afrika Utara yang terjejas dengan serangan
Sepanyol setakat termampu seperti membawa seberapa ramai penduduk Islam ke
tempat yang selamat.

Namun, jika
Sepanyol dan negara-negara Eropah lain merasakan tiada balasan di sebalik
jenayah perang dan kemanusiaan mereka, sangkaan mereka meleset sama sekali.
Pada awal abad ke-16 Masihi, kapal-kapal yang dipimpin Hayruddin Barbarossa
(inspirasi kepada Kapten Barbarossa dalam siri filem Pirates of the Carribean)
menjadi duri dalam daging kepada armada-armada kuasa-kuasa Eropah di
Mediterranean. Salah satu kapten kapalnya bernama Caccia Diabolo melancarkan
serangan mengejut ke atas Valencia pada Oktober 1529 dengan menyelamatkan ramai
penduduk Islam dan menawan ramai penduduk Kristian.

Selain itu,
Sepanyol turut dikejutkan dnegan pemberontakan Alpujaras yang berlaku dari 1568
hingga 1571. Mereka berlawan bermati-matian melawan tentera Sepanyol
semata-mata untuk memelihara akidah mereka dari dipadamkan oleh pihak gereja.
Mereka turut mendapat bantuan dari sukarelawan di Anatolia dan Afrika Utara
selain bantuan logistik dari Algiers. Tetapi pihak Sepanyol juga tidak berdiam
diri dengan meminta bantuan Perancis dan Jerman untuk memerangi
pemberontak-pemberontak ini dan melepaskan banduan-banduan dari penjara untuk
membantu melawan mereka. Dan tindak balas mereka terhadap pemberontak amat
kejam. Selain menjadikan anggota keluarga wanita mereka sebagai hamba, ada juga
yang dibunuh dan dirogol beramai-ramai. Dan jika tempoh perang sudah berakhir
sekalipun, masih ada briged tentera yang meronda tanpa kawalan pegawai
pemerintah mereka dengan merompak rumah penduduk, merosakkan hartanah dan
merogol wanita-wanita. Walaupun Sepanyol berjaya menamatkan pemberontakan
tersebut, harga yang dibayar terlalu mahal iaitu maruah dan moraliti mereka sebagai
sebuah negara.

Pada awal
abad ke-17, kumpulan-kumpulan terakhir umat Islam Sepanyol dikeluarkan pada
tahun 1609 dan 1610. Mereka ini sentiasa diprovokasi untuk mengeluarkan
perkataan tertentu yang membolehkan mereka ditahan, diseksa, diusir atau dibunuh.
Kebanyakan mangsa kekejaman polisi gereja yang tiada minat menunjukkan
toleransi terhadap penganut agama lain dibakar hidup-hidup. Di Valencia saja
misalnya pada tahun 1531, 58 orang dibicarakan di mahkamah atas kesalahan
murtad dengan 45 tertuduh dibakar hidup-hidup, kebanyakan mereka merupakan
orang Islam. Dari tahun 1549 hingga 1622, pihak gereja bertanggungjawab
membunuh 1,817 orang lelaki dan 758 perempuan di Zaragoza. Kesalahan mereka
bagi orang Islam hanyalah kerana mematuhi prinsip syariah yang menjadi teras
agama. Hernando de Palma misalnya dituduh mengajar dan mengamalkan ajaran Islam
oleh pihak gereja sebelum diseksa dan akhirnya dibakar di Toledo pada tahun
1606.

Jenayah
kejam sebegini tidak datang tanpa sebarang balasan. Terima kasih kepada sikap
semberono kerajaan-kerajaan ini mengakibatkan Sepanyol sekali lagi ditimpa
kesukaran kerana tidak tahu bagaimana menguruskan kemudahan yang ditinggalkan
pemerintah-pemerintah Islam sebelumnya. Bahkan, ramai cendekiawan yang
menyifatkan gerakan inkuisisi yang digerakkan gereja bukan saja membunuh
perkembangan ilmu tetapi juga memusnahkan peluang negara dari terus mara ke
hadapan. Mungkin atas sebab itulah, ada yang sanggup menyeludup buku-buku hasil
ilmuan Islam terdahulu terutama yang lahir di Sepanyol sebagai bahan rujukan
mereka seperti di Mexico walaupun sedar ia boleh mengakibatkan mereka dihukum
mati.

SUMBER

Zaimeche,
Salah. MuslimHeritage.com. Granada: The Last Refuge of Muslims in Spain. http://muslimheritage.com/article/granada


Passport Dayak Yang Pertama

DI zaman moden ini, passport antarabangsa adalah salah satu daripada dokumen penting sekiranya seseorang itu hendak ke luar negara.  Tanpanya tiada sesiapa yang boleh menyinggah ke negara oranglain di seluruh dunia.

Itu ceritanya zaman sekarang yang mana manusia semakin jelas akan hak-hak mereka sebagai warganegara.  Dalam pada itu mungkin ramai tidak mengetahui bahawa ketika Sarawak dibawah pemerintahan hampir 100 tahun dinasti keluarga Brooke juga turut mempunyai sistem imigresen yang sistematik iaitu dengan mengeluarkan passport antarabangsa untuk rakyatnya.  Namun pada masa itu, penggunaan passport digunapakai berdasarkan kepada kaum yang ada di Sarawak.

Menurut sejarahnya penggunaan passport ketika era Sarawak Kingdom adalah yang pertama kalinya dikeluarkan untuk masyarakat dayak di Sarawak dengan bernombor siri 001 adalah untuk seorang anak Iban yang bernama Epeh anak Garang pada tanggal 12 Julai 1928. Beliau yang berasal dari Rumah Mugoh, Lamanak, Simanggang menurut ceritanya telah dihantar oleh pejabat pentadbiran Sarawak Kingdom untuk bertugas sebagai pasukan pengukur tanah di Colonial Survey Section di Johor Bharu, Johor.

Jika sekarang keperluan untuk mendapatkan passport hanya dikeluarkan oleh Jabatan Imigresen namun suatu waktu dahulu passport Sarawak Kingdom dikeluarkan oleh Pejabat Daerah Kuching dengan bayaran sebanyak $5 sahaja.  Dan adalah dipercayai pasport ini juga perlu diperbaharui sepertimana passport yang kita gunapakai sekarang.

-HB-

#KamekSayangSarawakBah!

Rujukan:


Betul Ke Parameswara Tu Pelarian?

Saya tidak ada masalah dengan gerakan #MigranJugaManusia. Ada inti dalam perjuangan mereka itu saya puji dan patut diangkat. Cumanya, bila percubaan untuk menyatakan bahawa Parameswara, yang merupakan bapa Tamadun Melayu sebagai pelarian demi mempertahankan golongan pelarian dalam negara kita adalah tidak kena sebenarnya.

Tidak ada yang salahnya pada mempertahankan nasib pelarian Rohingya di negara kita, tetapi setiap satu perkara harus diletakkan pada tempatnya. Misalnya menyamakan Parameswara dengan pelarian Rohingya.

Kenapa saya mengatakan sedemikian? Sebab sesungguhnya Parameswara, pengasas Kesultanan Melayu Melaka itu memiliki prestij tersendiri untuk disandingkan sebagai pelarian. Mana mungkin pengasas salah sebuah tamadun paling gemilang bangsa Melayu tiba-tiba diletakkan sebagai setaraf pelarian.

Pertama, kita perlu perhalusi definisi pelarian itu sendiri. Pertama, istilah refugee dari sudut sejarah itu sendiri datang daripada Bahasa Perancis Kuno, iaitu refuge yang bermaksud “tempat menyorok.” Dalam sejarah, terdapat beberapa buah undang-undang yang menepati seakan-akan undang-undang refugee moden, tetapi tidaklah setepat konvention 1951.

Antara undang-undang tersebut adalah apabila Aethelberht daripada England yang meletakkan gereja sebagai tempat untuk mendapatkan perlindungan bagi mereka-mereka yang tertindas pada abad ke-7 Masihi. Namun, ia masih belum cukup untuk menepati istilah refugee moden sebab sempadan geografi moden masih belum wujud. Kerana ketika itu, orang tidak perlukan pasport untuk masuk ke mana-mana wilayah sehinggalah sekurang-kurangnya pada lewat abad ke-18.

Definisi pelarian pada zaman moden hari ini ialah pada tahun 2011, seperti mana yang dinyatakan seperti berikut oleh UNHCR: “…who are outside their country of nationality or habitual residence and unable to return there owing to serious and indiscriminate threats to life, physical integrity or freedom resulting from generalized violence or events seriously disturbing public order.”

Jadi, Rohingya, pelarian Syria, Bosnia dan seumpama dengannya mendapat gelaran pelarian adalah kerana mereka terusir daripada negara mereka. Apakah Parameswara menepati istilah pelarian pada zaman moden apabila ada sesetengah pihak diluar sana cuba menyamakan raja ini dengan pelarian moden?

Untuk menyatakan bahawa Parameswara sebagai pelarian, apakah ketika itu sudah wujud sempadan geografi moden yang membentuk sebuah “country” di Kepulauan Melayu serta kalau benar sudah wujud, boleh berikan kepada saya keluasan “country” Parameswara yang dilanggar oleh Majapahit? Apakah ketika itu sudah wujud semangat kebangsaan (nationality) yang wujud seperti lewat zaman koloni yang membentuk istilah negara moden seperti hari ini?

Kedua, kalau kita tidak dapat membuktikan sempadan geografi ketika itu, adalah sukar untuk mengatakan seseorang itu “outside of his country” kerana macam yang saya perkatakan, mereka tidak melihat dunia seperti mana kita melihat dunia hari ini. Ketika itu tidak wujud sebarang kad identiti atau PASPORT yang mengatakan anda ialah rakyat Palembang atau Singapura Tua (tempat lain yang turut dibahaskan sebagai asal usul Parameswara).

PASPORT ini sangatlah penting dalam meletakkan identiti kebangsaan anda. Kalau ikut sejarah, sesuatu yang bentuknya seakan-akan pasport, atau permulaan kepada pasport moden adalah dimulakan oleh King Henry V of England yang menuntut rakyatnya mempunyai dokumen untuk membuktikan rakyat mereka sebagai rakyat England apabila berada di tanah asing. Boleh rujuk pada 1414 Act of Parliament England ketika itu. Ia hanya kemudian pada 1548 barulah diwajibkan untuk setiap rakyat England mempunyai dokumen rasmi ketika mengembara ke tanah asing.

Hanya pada Perang Dunia Pertama barulah kita dapat melihat bagaimana papsort diperlukan untuk memasuki sempadan kerana ketika itu apabila British cuba untuk mengawal populasi imigrant yang cuba masuk ke dalam negaranya. Hanya pada 1920 di mana PBB membuat persidangan membincangkan tentang pasport sebelum hanya pada 1980 setiap pasport setiap negara diseragamkan.

Oh bercakap tentang sempadan, ia sangatlah penting dalam hal ini. Apakah ketika itu Parameswara sudah mengenali istilah sempadan seperti mana yang kita kena kenali hari ini? Apakah apabila Parameswara menjejakkan kaki ke Tanah Melayu ketika itu, dia sudah memasuki negara baru di mana dia diminta untuk mempersembahkan pasportnya, menghadapi pemeriksaan sempadan oleh kastam dan tentera yang bertugas? Apakah ketika itu di Melaka sudah ada kerajaan sah atau negara yang sah seperti mana Rohingya lari dari Myammar lalu ke Malaysia yang merupakan negara bebas dengan undang-undang, sempadan geografi moden serta sama ada terikat pada perjanjian dengan UNHCR?

Atau apakah ketika itu Parameswara melihat Kepulauan Melayu ini bukanlah sebagai negara yang berasingan seperti kita hari ini kerana Malaysia, Tanah Melayu dan Indonesia tidak akan wujud tanpa Anglo-Dutch Treaty of 1824 di mana dua penjajah ini dengan tidak tahu malunya membahagikan sebuah wilayah yang dianggap satu ini kepada dua tempat yang berasingan, memisahkan adik-beradik, memisahkan keluarga, memisahkan tanah dan budaya yang sama menjadi dua entiti asing yang kemudian mewarisi sengketanya sehingga hari ini. Kalau ya, bagaimana tiba-tiba Parameswara boleh mendirikan sebuah kerajaan secara tiba-tiba?

Sebelum wujud perjanjian ini, wilayah di Nusantara ini dianggap sebuah wilayah yang satu. Kebudayaan, bahasa, genetik, semuanya adalah sebuah keserumpunan. Jadi, Parameswara ketika itu tidaklah lari ke negara lain untuk menepati definisi refugee dalan Konvensyen 1951 kerana ketika itu, wilayah Nusantara ini adalah satu. Buktikan pada 1400 atau tarikh lebih awal 1262 kononnya Melaka terbentuk, betapa setiap orang di Kepulauan Melayu menganggap bahawa Semenanjung Tanah Melayu, Sumatera, Pulau Jawa sebagai sebuah negara yang berasingan.

Dalam sejarah raja-raja Melayu, bukan Parameswara seorang sahaja yang “lari” akibat kalah perang, tewas dalam perebutan takhta politik dan sebagainya. Balaputradewa, seorang Maharaja Melayu Srivijaya yang tersingkir ke Sumatera dari Pulau Jawa selepas kalah dalam permainan politik takhta Sailendra.

Ohh dia bukan refugee kerana kalian melihat Sumatera dan Pulau Jawa ialah sebuah wilayah Indonesia bukan? Samalah juga macam kalian melihat Sultan Mahmud lari ke Johor selepas Melaka ditakluk oleh Portugis dan membina Kesultanan Johior di sana? Oh Sultan Mahmud bukan refugee ya pada pandangan kalian semua sebab ikut sempadan geografi moden, Melaka dan Johor dalam satu negara iaitu Malaysia?

Ini sangat penting sebab istilah refugee yang dilekatkan pada pelarian Rohingya adalah berdasarkan konvensyen 1951, di mana istilah nationality dan country di dalamnya adalah berdasarkan definisi moden. Perlu kita ingat bahawa Parameswara itu sendiri ialah Putera Empayar Melayu Srivijaya. Empayar Srivijaya ini merangkumi sebahagian pulau Jawa, Semenanjung Tanah Melayu, Sumatera dan juga sebahagian Borneo. Jadi, ketika peristiwa Majapahit menyerang sama ada Temasik atau Palembang (bergantung kepada mazhab sejarah yang anda anuti mengenai asal-usul Parameswara), Parameswara masih bergerak dalam wilayah kekuasaan Dinasti Srivijaya itu sendiri.

Justeru, saya nak tegaskan di sini bahawa Parameswara tidaklah melarikan diri dari negaranya, untuk menepati definisi paling asas seorang refugee itu sendiri, tetapi Parameswara adalah sekadar bergerak dalam wilayah kekuasaan dan wilayah tempat tinggalnya. Ia seperti hari ini apabila Kedah ditakluk oleh Siam, lalu kau membawa diri ke Perak. Atau mungkin ketika Lahad Datu dilanggar Sulu, kau ke kawasan yang berhampiran dengan Lahad Datu untuk menjamin keselamatan kau.

Lagipun kebiasaan dalam sejarah, bukan dalam sejarah Melayu sahaja, seorang raja itu tidaklah menabalkan dirinya sahaja. Ia adalah peranan pembesar dan rakyat sendiri menabalkan mereka. Demang Lebar Daun yang menabalkan Sang Sapurba sebagai raja berdasarkan perjanjian antara mereka masih diingati sehingga ke hari ini. Demang Lebar Daun dianggap mewakili suara ribuan rakyat berjanji dengan Sang Sapurba sebelum Sang Sapurba menjadi raja. Sang raja haruslah berlaku adil manakala rakyat haruslah setia selagi raja adalah seorang yang adil, atau itulah bentuk perjanjian antara mereka berdua.

Dalam karya fiksyen yang boleh memudahkan gambaran kita, House Stark dalam Game Of Thrones ditabalkan sebagai raja. Robb Stark mahupun Jon Snow ditabalkan oleh para bangsawan untuk menjadi raja. Para bangsawan sendiri melutut dihadapan Stark, sambil menjulang pedang dan memanggil Stark sebagai raja.

Kalau taraf Parameswara itu seperti pelarian zaman moden yang cuba disamakan dengan Parameswara, nescaya bangsawan-bangsawan Melayu tidak akan menabalkannya sebagai raja ketika di Melaka. Nescaya rakyat Melaka tidak akan menyatakan taat setia mereka kepada Parameswara. Ini juga bermaksud Parameswara mempunyai claim sendiri ke atas Melaka seperti keturunan raja, daulat empayarnya yang pernah sampai ke sana yang dianggap kukuh oleh rakyat dan orang Melaka sendiri. Kalau tak rakyat dan pembesar setempat tersebut tak akan akur dari segi politik.

Kesimpulannya, saya tidak merasakan Rohingya dan juga Parameswara ialah satu perbandingan yang tepat seperti mana yang diperkatakan oleh netizen kerana situasi antara dua entiti sendiri sudah berbeza seperti mana yang saya bahaskan di atas. Mereka dari zaman yang berbeza yang memandang dunia dari sudut yang berbeza daripada kita hari ini.